amanoisuno/poet huggingface dataset:
新歲連雨不止因寄公濟兼簡賢令强公 釋契嵩
寒郊纔喜歲華新，景物陰陰又一旬。雲带天低垂壓野，雨藏春晝暗迷人。寧愁燈火妨明月，却嘆詩家惜令辰。陶令而今卧江國，倚樓吟望更誰親。
又次韻奉寄强令 釋契嵩
冉冉流年年曆新，仲春春日未盈旬。何爲萬里青雲士，來問雙峰白髮人。詩思雅驚含老格，風神清爽惜芳辰。況聞傲令陶元亮，蠟屐須來與我親。
錢湖草堂次仲靈韻 釋惟晤
雪滿西山春未歸，泉聲凍咽鳥聲稀。靜觀眼境人間渺，驅逐詩魔天外飛。一飽每將松作飯，大寒重換紙爲衣。我憐詩是君家事，更約論心極細微。
將訪永安東山禪師先寄 釋惟晤
庵在千株松桂下，更無塵事到夫君。高蹤罕過呼猿澗，靜思唯看抱石雲。日暮坐間禽影集，雪晴岸畔路形分。揚雄約我須投宿，月裏禪餘怯論文。
次韻奉和 釋惟晤
道安獨繼襄陽踵，詩好慵窺霅晝評。竹屋數間經幾載，草衣三事傲平生。縱陪林下收孤迹，難學人間走大名。燈火已殘譚未倦，曉風斜雨打窗聲。
次韻和酬 釋惟晤
白雲蒼海一重重，傍舍遥聞隔塢鐘。月上更無人語鬧，雪深空認虎行蹤。詩書共喜燈前論，茗果翻疑夢裏逢。脫屣高譚無限樂，熅鑪寒擁日高舂。
次韻和酬 釋惟晤
雨洗羣山秀色分，一笻雙屐到松門。天邊雲散爭歸洞，島外樵還各占村。久著青袍心已厭，相看白首事休論。請君細問黄梅老，當信禪河別有源。
次韻和酬 釋惟晤
戰退睡魔重酌茗，再披文卷眩生花。喜逢長夜身雖健，勉和新詩興未佳。風細猿聲清似梵，月明杉影密如麻。臘寒燈炷飛蛾滅，何必殷勤護薄紗。
次韻和酬 釋惟晤
曉過翻經臺下寺，與君同謁祖師堂。庭前紫桂葉頻脫，石上紅梅花正香。出洞陰雲分遠影，挂松寒日漏清光。謝公勸飯須無讓，不許非時薦茗湯。
次韻和酬 釋惟晤
撥雲過得南隴去，流水激濺一澗長。盤石誰堆補缺岸，老松自倒成危梁。沙禽呼雌頻叫噪，山藥吐色常芬芳。臘去春歸山愈好，喜君共無塵事忙。
次韻和酬 釋惟晤
天寒雨細日將暮，泥滑誰禁策馬還。砂穴吐泉鳴決決，竹叢歸鳥語關關。聊睎謝客須穿屐，莫羨支公獨買山。方外論交情未淺，願陪投老白雲閒。
次韻和酬 釋惟晤
平昔詩禪友契深，更來人外事幽尋。雨餘澗壑流寒響，歲晏檉杉老翠陰。袒跣不妨陶令醉，風流多效洛生吟。山翁解榻延清賞，未放前賢勝竹林。
次韻和酬 釋惟晤
燈火青熒雲塢寺，清猿叫斷有餘音。檻梅雪白春風近，山雨盆傾澗水深。背世跡憐高鳥跡，結交心契老松心。酬君秀句無新語，徒攪詩腸徹曙吟。
同 釋惟晤
澗泉吾所好，山舍寂無喧。春脈生雲底，夜聲來枕前。風休不動竹，月上未嗁猿。石上鳴逾急，泠然清夢魂。
次韻和酬 釋惟晤
掃携綠野村邊去，累日青山曠世機。惜向永安蘭若別，還經靈隱渡頭歸。雲峰積雪迷樵徑，石罅新泉濺客衣。詩會未由陪帝戚，心隨雲鳥入城飛。
次韻和酬 釋惟晤
興高未肯輟清詩，捨轎重扶櫛栗枝。松柏青肥春雨洗，煙雲輕健澗風吹。樵歸後塢連聲唱，鹿過前溪失隊悲。莫道還家甘寂默，陶潜自有五男兒。
出山至中塗寄永安禪師 釋惟晤
松行未盡却回頭，寒雨霶沱已漸收。望海閣邊雲繚繞，行春橋下水奔流。山庵驟別高譚遠，城寺將歸滿面羞。須效著書同護法，悠悠人事漫拘囚。
次韻和酬 釋惟晤
今日追懷昨日游，二君乘興似奔流。遠尋幽壑行拖屐，累到深雲卧枕邱。崖竹蕭疏晴影亂，塢梅零落晚香收。會須重訪藤州老，更約高才沈隱侯。
次韻奉和 釋惟晤
白髮東山老，青林西塢歸。聽猿時駐錫，厲水自褰衣。高論才難敵，孤蹤行亦稀。慚君寄樵采，佳句出巖扉。
次韻奉酬 釋惟晤
杜門誰復念吾曹，老畏春寒擁毳袍。懶慢從來徒自笑，唱酬今更怯君高。曾無道譽喧喧播，厭把肝脾苦苦勞。佳句忽來催野句，譬將凡果偪仙桃。
次韻奉酬仲靈歲暮還西塢見寄 釋{巩/言}元
野步溪流靜，源深興未歸。晚禽棲雪竹，殘霰灑禪衣。放意天涯遠，狂吟人跡稀。詩成寄我侶，清氣動禪扉。
顔跖 歐陽修
顔回飲瓢水，陋巷卧曲肱。盜跖厭人肝，九州恣橫行。回仁而短命，跖壽死免兵。愚夫仰天呼，禍福豈足憑。跖身一腐鼠，死朽化無形。萬世尚遭戮，筆誅甚刀刑。思其生所得，豺犬飽臭腥。顔子聖人徒，生知自誠明。惟其生之樂，豈減跖所榮。死也至今在，光輝如日星。譬如埋金玉，不耗精與英。生死得失間，較量誰重輕。善惡理如此，毋尤天不平。
猛虎 歐陽修
猛虎白日行，心閑貌揚揚。當路擇人肉，羆豬不形相。頭垂尾不掉，百獸自然降。暗禍發所忽，有機埋路傍。徐行自踏之，機翻矢穿腸。怒吼震林丘，瓦落兒墮床。已死不敢近，目睛射餘光。虎勇恃其外，爪牙利鉤鋩。人形雖羸弱，智巧乃中藏。恃外可摧折，藏中難測量。英心多決烈，自信不猜防。老狐足姦計，安居穴垣牆。窮冬聽冰渡，思慮豈不長。引身入扱中，將死猶跳踉。狐姦固堪笑，虎猛誠可傷。
仙草 歐陽修
世說有仙草，得之能隱身。仙書已怪妄，此事況無文。嗟爾得從誰，不辨僞與真。持行入都市，自謂術通神。白日攫黄金，磊落揀奇珍。旁人掩口笑，縱汝暫懽忻。汝方矜所得，謂世盡盲昏。非人不見汝，乃汝不見人。
遊龍門分題十五首 上山 歐陽修
躡蹻上高山，探險慕幽賞。初驚澗芳早，忽望巖扉敞。林窮路已迷，但逐樵歌響。
遊龍門分題十五首 下山 歐陽修
行歌翠微裏，共下山前路。千峯返照外，一鳥投巖去。渡口晚無人，繫舸芳洲樹。
遊龍門分題十五首 石樓 歐陽修
高灘復下灘，風急刺舟難。不及樓中客，徘徊川上山。夕陽洲渚遠，唯見白鷗翻。
遊龍門分題十五首 上方閣 歐陽修
聞鍾渡寒水，共步尋雲嶂。還隨孤鳥下，却望層林上。清梵遠猶聞，日暮空山響。
遊龍門分題十五首 伊川泛舟 歐陽修
春谿漸生溜，演漾迴舟小。沙禽獨避人，飛去青林杪。
遊龍門分題十五首 宿廣化寺 歐陽修
橫槎渡深澗，披露採香薇。樵歌雜梵響，共向松林歸。日落寒山慘，浮雲隨客衣。
遊龍門分題十五首 自菩提步月歸廣化寺 歐陽修
春巖瀑泉響，夜久山已寂。明月浄松林，千峯同一色。
遊龍門分題十五首 八節灘 歐陽修
亂石瀉溪流，跳波濺如雪。往來川上人，朝暮愁灘闊。更待浮雲散，孤舟弄明月。
遊龍門分題十五首 白傅墳 歐陽修
芳荃奠蘭酌，共弔松林裏。溪口望山椒，但見浮雲起。
遊龍門分題十五首 晚登菩提上方 歐陽修
野色混晴嵐，蒼茫辨煙樹。行人下山道，猶向都門去。
遊龍門分題十五首 山槎 歐陽修
古木卧山腰，危根老盤石。山中苦霜霰，歲久無春色。不如巖下桂，開花獨留客。
遊龍門分題十五首 石笋 歐陽修
巨石何亭亭，孤生此巖側。白雲與翠霧，誰見琅玕色。惟應山鳥飛，百轉時來息。
遊龍門分題十五首 鴛鴦 歐陽修
畫舷鳴兩槳，日暮芒洲路。泛泛風波鳥，雙雙弄紋羽。愛之欲移舟，漸近還飛去。
遊龍門分題十五首 魚罾 歐陽修
春水弄春沙，蕩漾流不極。笭箵苦難滿，終日沙頭客。向暮卷空罾，棹歌菱浦北。
遊龍門分題十五首 魚鷹 歐陽修
日色弄晴川，時時錦鱗躍。輕飛若下韝，豈畏風灘惡。人歸晚渚靜，獨傍漁舟落。
伊川獨遊 歐陽修
東郊漸微綠，驅馬忻獨往。梅繁野渡晴，泉落春山響。身閑愛物外，趣遠諧心賞。歸路逐樵歌，落日寒川上。
三遊洞 歐陽修
漾檝泝清川，捨舟緣翠嶺。探奇冒層嶮，因以窮人境。弄舟終日愛雲山，徒見青蒼杳靄間。誰知一室煙霞裏，乳竇雲腴凝石髓。蒼崖一徑橫查渡，翠壁千尋當戶起。昔人心賞爲誰留，人去山阿跡更幽。青蘿綠桂何岑寂，山鳥嘐嘐不驚客。松鳴澗底自生風，月出林間來照席。仙境難尋復易迷，山回路轉向人知。惟應洞口春花落，流出巖前百丈谿。
下牢溪 歐陽修
隔谷聞溪聲，尋溪度橫嶺。清流涵白石，靜見千峯影。巖花無時歇，翠栢鬰何整。安能戀潺湲，俯仰弄雲景。
蝦蟆碚 歐陽修
石溜吐陰崖，泉聲滿空谷。能邀弄泉客，繫舸留巖腹。陰精分月窟，水味標茶錄。共約試春芽，槍旗幾時綠。
黄牛峽祠 歐陽修
大川雖有神，淫祀亦其俗。石馬繫祠門，山鵶噪叢木。潭潭村鼓隔溪聞，楚巫歌舞送迎神。畫船百丈山前路，上灘下峽長來去。江水東流不暫停，黄牛千古長如故。峽山侵天起青嶂，崖崩路絕無由上。黄牛不下江頭飲，行人惟向舟中望。朝朝暮暮見黄牛，徒使行人過此愁。山高更遠望猶見，不是黄牛滯客舟。
千葉紅梨花 歐陽修
紅梨千葉愛者誰，白髮郎官心好奇。徘徊繞樹不忍折，一日千匝看無時。夷陵寂寞千山裏，地遠氣偏時節異。愁煙苦霧少芳菲，野卉蠻花鬭紅紫。可憐此樹生此處，高枝絕艷無人顧。春風吹落復吹開，山鳥飛來自飛去。根盤樹老幾經春，真賞今纔遇使君。風輕絳雪罇前舞，日暖繁香露下聞。從來奇物產天涯，安得移根植帝家。猶勝張騫爲漢使，辛勤西域徙榴花。
金雞五言十四韻 歐陽修
蠻荆鮮人秀，厥美爲物怪。禽鳥得之多，山雞稟其粹。眾綵爛成文，真色不可繪。仙衣霓紛披，女錦花綷縩。輝華日光亂，眩轉目晴憊。高田啄秋粟，下澗飲寒瀨。清唳或相呼，舞影還自愛。豈知文章累，遂使網羅掛。及禍誠有媒，求友反遭賣。有身乃吾患，斷尾亦前戒。不羣世所驚，甚美眾之害。稻粱雖云厚，樊縶豈爲泰。山林歸無期，羽翮日已鎩。用晦有前言，書之可爲誡。
和丁寶臣遊甘洋寺 歐陽修
江上孤峯蔽綠蘿，縣樓終日對嵯峩。叢林已廢姜祠在，事迹難尋楚語訛。空餘一派寒巖側，澄碧泓渟涵玉色。野僧豈解惜清泉，蠻俗那知爲勝迹。西陵老令好尋幽，時共登臨向此遊。欹危一逕穿林樾，盤石蒼苔留客歇。山深雲日變陰晴，澗栢巖松度歲青。谷裏花開知地暖，林間鳥語作春聲。依依渡口夕陽時，却望層巒在翠微。城頭暮鼓休催客，更待橫江弄月歸。
送京西提點刑獄張駕部 歐陽修
太華之松千歲肯，嘗聞其下多茯苓。地靈山秀草木異，往往變化爲人形。神仙不欲世人採，覆以雲氣常冥冥。臺郎何年得真訣，服餌既久毛骨清。汝陽昔見今十載，丹顔益少方瞳明。郡齋政成罇俎樂，高談日接無俗情。詔書忽下襃美績，使車朝出行屬城。職清事簡稱雅意，蠹書古篋晨裝輕。洛陽花色笑春日，錦衣晝歸閭里驚。自云就欲謝官去，烏紗白髮西臺卿。他年我亦老嵩少，願乞仙粒分餘馨。
贈杜默 歐陽修
南山有鳴鳳，其音和且清。鳴於有道國，出則天下平。杜默東土秀，能吟鳳凰聲。作詩幾百篇，長歌仍短行。携之入京邑，欲使眾耳驚。來時上師堂，再拜辭先生。先生頷首遣，教以勿驕矜。贈之三豪篇，而我濫一名。杜子來訪我，欲求相和鳴。顧我文字卑，未足當豪英。豈如子之辭，鏗鍠間鏞笙。淫哇俗所樂，百鳥徒嚶嚶。杜子卷舌去，歸衫翩以輕。京東聚羣盜，河北點新兵。饑荒與愁苦，道路日以盈。子盍引其吭，發聲通下情。上聞天子聰，次使宰相聽。何必九包禽，始能瑞堯庭。子詩何時作，我耳入已傾。願以白玉琴，寫之朱絲繩。
送呂夏卿 歐陽修
始吾尚幼學弄筆，羣兒爭誦公初文。嗟我今年已白髮，公初相見猶埃塵。傳家尚喜有二子，始知靈珠出淮濱。去年束書來上國，欲以文字驚眾人。駑駘羣馬斂足避，天衢讓路先騏驎。尚書禮部奏高第，斂衣襆硯趨嚴宸。曈曈春日轉黄傘，藹藹賦筆摛青雲。我時寓直殿廬外，眾中迎子笑以忻。明朝失意落人後，我爲沮氣羞出門。得官高要幾千里，猶幸海遠無惡氛。英英帝圃多鸞凰，上下羽翼何繽紛。期子當呼丹山鳳，爲瑞相與來及羣。
憶山示聖俞 歐陽修
吾思夷陵山，山亂不可究。東城一堠餘，高下漸岡阜。羣峯迤邐接，四顧無前後。憶嘗祗吏役，鉅細悉經覯。是時秋卉紅，嶺谷堆纈繡。林枯松鱗皴，山老石脊瘦。斷徑履頹崖，孤泉聽清溜。深行得平川，古俗見耕耨。澗荒驚麏奔，日出飛雉雊。盤石屢欹眠，綠巖堪解綬。幽尋歎獨往，清興思誰侑。其西乃三峽，嶮怪愈奇富。江如自天傾，岸立兩崖鬭。黔巫望西屬，越嶺通南奏。時時縣樓對，雲霧昏白晝。荒煙下牢戍，百仞寒溪漱。蝦蟆噴水簾，甘液勝飲酎。亦嘗到黄牛，泊舟聽猿狖。巉巉起絕壁，蒼翠非刻鏤。陰巖下攢叢，岫穴忽空透。遥岑聳孤出，可愛欣欲就。惟思得君詩，古健寫奇秀。今來會京師，車馬逐塵瞀。頹冠名白髮，舉酒無蒨袖。繁華不可慕，幽賞亦難遘。徒爲憶山吟，耳熱助嘲詬。
送唐生 歐陽修
京師英豪域，車馬日紛紛。唐生萬里客，一影隨一身。出無車與馬，但踏車馬塵。日食不自飽，讀書依主人。夜夜客枕夢，北風吹孤雲。翩然動歸思，旦夕來叩門。終年少人識，逆旅惟我親。來學媿道矒，贈歸慚橐貧。勉之期不止，多穫由力耘。指家大嶺北，重湖浩無垠。飛鴈不可到，書來安得頻。
送任處士歸太原 歐陽修
一虜動邊陲，用兵三十萬。天威豈不嚴，賊首猶未獻。自古王者師，有征而不戰。勝敗繫人謀，得失由廟算。是以天子明，咨詢務周徧。直欲採奇謀，不爲人品限。公車百千輩，下不遺僕賤。況於儒學者，延納宜無間。如何任生來，三月不得見。方茲急士時，論擇豈宜慢。任生居太原，白首勤著撰。閉戶不求聞，忽來誰所薦。人堅固當用，舉繆不加譴。賞罰兩無文，是非奚以辨。遂令拂衣歸，安使來者勸。嗟吾筆與舌，非職不敢諫。
聖俞會飲 歐陽修
傾壺豈徒彊君飲，解带且欲留君談。洛陽舊友一時散，十年會合無二三。京師旱久塵土熱，忽值晚雨凉纖纖。滑公井泉釀最美，赤泥印酒新開緘。更吟君句勝啖炙，杏花妍媚春酣酣。吾交豪俊天下選，誰得眾美如君兼。詩工鑱刻露天骨，將論縱橫輕玉鈐。遺編最愛孫武說，往往曹杜遭夷芟。關西幕府不能辟，隴山敗將死可慚。嗟余身賤不敢薦，四十白髮猶青衫。吳興太守詩亦好，往奏玉琯和英咸。盃行到手莫辭醉，明日舉棹天東南。
送胡學士知湖州 歐陽修
武平天下才，四才滯鉛槧。忽乘使君舟，歸榜不可纜。都門春漸動，柳色綠將暗。掛帆千里風，水闊江灧灧。吳興水精宮，樓閣在寒鑑。橘柚秋苞繁，烏程春甕釅。清談越客醉，屢舞吳娘豔。寄詩毋憚頻，以慰離居念。
哭曼卿 歐陽修
嗟我識君晚，君時猶壯夫。信哉天下奇，落落不可拘。軒昂懼驚俗，自隱酒之徒。一飲不計斗，傾河竭崑墟。作詩幾百篇，錦組聯瓊琚。時時出險語，意外研精麤。窮奇變雲煙，搜怪蟠蛟魚。詩成多自寫，筆法顔與虞。旋棄不復惜，所存今幾餘。往往落人間，藏之比明珠。又好題屋壁，虹蜺隨卷舒。遺蹤處處在，餘墨潤不枯。朐山頃歲出，我亦斥江湖。乖離四五載，人事忽焉殊。歸來見京師，心老貌已癯。但驚何其衰，豈意今也無。才高不少下，闊若與世踈。驊騮當少時，其志萬里塗。一旦老伏櫪，猶思主山芻。天兵宿西北，狂兒尚稽誅。而令壯士死，痛惜無賢愚。歸魂渦上田，露草荒春蕪。
送曇穎歸廬山 歐陽修
吾聞廬山久，欲往世欲拘。昔歲貶夷陵，扁舟下江湖。八月到湓口，停帆望香爐。香爐雲霧間，杳靄疑有無。忽值秋日明，彩翠浮空虛。信哉奇且秀，不與灊霍俱。偶病不時往，中流但踟躕。今思尚髣髴，恨不傳畫圖。曇穎十年舊，風塵客京都。一旦不辭訣，飄然卷衣裾。山林往不返，古亦有吾儒。西北苦兵戰，江南仍旱枯。新秦又攻寇，京陜募兵夫。聖君念蒼生，賢相思良謨。嗟我無一說，朝紳拖舒舒。未能膏鼎鑊，又不老菰蒲。羨子識所止，雙林歸結廬。
送孔秀才遊河北 歐陽修
吾始未識子，但聞楊公賢。及子來叩門，手持贈子篇。賢愚視所與，不待交子言。子文諧律呂，子行潔琅玕。行矣慎所遊，惡草能敗蘭。
送黎生下第還蜀 歐陽修
黍離不復雅，孔子修春秋。扶王貶吳楚，大法加諸侯。妄儒泥於魯，甚者云黜周。大旨既已矣，安能討源流。遂令學者迷，異說相交鉤。黎生西南秀，挾策來東遊。有司不見採，春霜滑歸輈。自云喜三傳，力欲探微幽。凡學患不彊，苟至將焉庾。聖言簡且直，慎勿迂其求。經通道自明，下筆如戈矛。一改不足衄，後功掩前羞。
送楊闢秀才 歐陽修
吾奇曾生者，始得之太學。初謂獨軒然，百鳥而一鶚。既又得楊生，羣獸出麟角。乃知天下才，所識慚未博。楊生初誰師，仁義而禮樂。天姿樸且茂，美不待追琢。始來讀其文，如渴飲醴酪。既坐即之談，稍稍吐鋒鍔。非唯富春秋，固已厚天爵。有司選羣材，繩墨困量度。胡爲謹毫分，而使遺磊落。至寶異常珍，夜光驚把握。駭者棄諸塗，竊拾充吾橐。其於獲二生，厥價玉一瑴。嗟吾雖得之，氣力獨何弱。帝閽啟巖巖，欲獻前復却。遽令扁舟下，飄若吹霜籜。世好競辛鹹，古味殊淡泊。否泰理有時，惟窮見其確。
送孔生再遊河北 歐陽修
志士惜白日，高車無停輪。孔生東魯儒，年少勇且仁。大軸獻理匭，長裾弊街塵。門無黄金聘，家有白髮親。寒風八九月，北渡大河津。玉塞積精甲，金戈輝秋雲。孔生力數斗，其智兼千人。短褐不自暖，高談吐陽春。北州多賢侯，待士誰最勤。一見贈雙璧，再見延上賓。丈夫患不遇，豈患長賤貧。
送慧勤歸餘杭 歐陽修
越欲僭宮室，傾貲事雕牆。佛屋尤其侈，耽耽擬侯王。文彩瑩丹漆，四壁金焜煌。上懸百寶蓋，宴坐以方牀。胡爲棄不居，棲身客京坊。辛勤營一室，有類燕巢梁。南方精飲食，菌笋鄙羔羊。飯以玉粒粳，調之甘露漿。一饌費千金，百品羅成行。晨興未飯僧，日昃不敢嘗。乃茲隨北客，枯粟充饑腸。東南地秀絕，山水澄清光。餘杭幾萬家，日夕焚清香。煙霏四面起，雲霧雜芬芳。豈如車馬塵，鬢髮染成霜。三者孰苦樂，子奚勤四方。乃云慕仁義，奔走不自遑。始知仁義力，可以治膏肓。有志誠可樂，及時宜自彊。人情重懷土，飛鳥思故鄉。夜枕聞北鴈，歸心逐南檣。歸兮能來否，送子以短章。
讀張李二生文贈石先生 歐陽修
先生二十年東魯，能使魯人皆好學。其間張續與李常，剖琢珉石得天璞。大圭雖不假雕瑑，但未磨礲出圭角。二生因是天下寶，豈與先生私褚橐。先生示我何矜誇，手携文編謂新作。得之數日未暇讀，意欲百事先屏却。夜歸獨坐南窗下，寒燭青熒如熠爚。病眸昏澀乍開緘，燦若月星明錯落。辭嚴意正質非俚，古味雖淡醇不薄。千年佛老賊中國，禍福依憑羣黨惡。拔根掘窟期必盡，有勇無前力何犖。乃知二子果可用，非獨詞堅由志確。朝廷清明天子聖，陽德彙進羣陰剝。大烹養賢有列鼎，豈久師門共藜藿。予慚職諫未能薦，有酒且慰先生酌。
絳守居園池 歐陽修
嘗聞紹述絳守居，偶來覽登周四隅。異哉樊子怪可吁，心欲獨出無古初。窮荒搜幽入有無，一語詰曲百盤紆。孰云已出不剽襲，句斷欲學盤庚書。荒煙古水蔚遺墟，我來嗟祗得其餘。栢槐端莊偉丈夫，蒼顔鬰鬰老不枯。靚容新麗一何姝，清池翠蓋擁紅蕖。胡鬅虎搏豈足道，記錄細碎何區區。虙氏八卦畫河圖，禹湯臯虺暨唐虞。豈不古奧萬世模，嫉世姣巧習卑汙。以奇矯薄駭羣愚，用此猶得追韓徒。我思其人爲躊躇，作詩聊謔爲坐娛。
晉祠 歐陽修
古城南出十里間，鳴渠夾路何潺潺。行人望祠下馬謁，退即祠下窺水源。地靈草木得餘潤，鬰鬰古栢含蒼煙。并兒自古事豪俠，戰爭五代幾百年。天開地闢真主出，猶須再駕方凱旋。頑民盡遷高壘削，秋草自綠埋空垣。并人昔遊晉水上，清鏡照耀涵朱顔。晉水今入并州裏，稻花漠漠澆平田。廢興髣髴無舊老，氣象寂寞餘山川。惟存祖宗聖功業，干戈象舞被管絃。我來覽登爲歎息，暫照白髮臨清泉。鳥啼人去廟門闔，還有山月來娟娟。
登絳州富公嵩巫亭示同行者 歐陽修
羣峯擁軒檻，竹樹陰漠漠。公胡苦思山，規構自心作。惟予愛山者，初仕即京洛。嵩峯三十六，終日對高閣。陰晴無朝暮，紫氣常浮泊。雄然九州中，氣象壓寥廓。亦嘗步其巔，培塿視四岳。其後竄荆蠻，始識峽山惡。長江瀉天來，巨石忽開拓。始疑茫昧初，渾沌死鎸鑿。神功夜催就，萬仞成一削。尤奇十二峯，隱見入冥邈。人蹤斷攀緣，異物定所託。顧瞻但徘徊，想像逢綽約。嵩山近可愛，泉石吾已諾。終其以幽人，白首老雲壑。荆巫惜遐荒，詭怪杳難貌。至今清夜思，魂夢輒飛愕。偶來玩茲亭，塵眼刮昏膜。況逢秋雨霽，濃翠新染濯。峯端上明月，且可留幽酌。
水谷夜行寄子美聖俞 歐陽修
寒雞號荒林，山壁月倒掛。披衣起視夜，攬轡念行邁。我來夏云初，素節今已屆。高河瀉長空，勢落九州外。微風動涼襟，曉氣清餘睡。緬懷京師友，文酒邈高會。其問蘇與梅，二字可畏愛。篇章富縱橫，聲價相磨蓋。子美氣尤雄，萬竅號一噫。有時肆顛狂，醉墨灑霶霈。譬如千里馬，已發不可殺。盈前盡珠璣，一一難柬汰。梅翁事清切，石齒漱寒瀨。作詩三十年，視我猶後輩。文詞愈清新，心意雖老大。譬如妖韶女，老自有餘態。近詩尤古硬，咀嚼苦難嘬。初如食橄欖，真味久愈在。蘇豪以氣轢，舉世徒驚駭。梅窮獨我知，古貨今難賣。二子雙鳳凰，百鳥之嘉瑞。雲煙一翱翔，羽翮一摧鎩。安得相從遊，終日鳴噦噦。問胡苦思之，對酒把新蟹。
病中代書奉寄聖俞二十五兄 歐陽修
憶君去年來自越，值我傳車催去闕。是時新秋蟹正肥，恨不一醉與君別。今年得疾因酒作，一春不飲氣彌劣。饑腸未慣飽甘脆，九蟲寸白爭爲孽。一飽猶能致身患，寵祿豈無神所罰。乃知賦予分有涯，適分自然無夭閼。昔在洛陽年少時，春思每先花亂發。萌芽不待楊柳動，探春馬蹄常踏雪。到今年纔三十九，怕見新花羞白髮。顔侵塞下風霜色，病過鎮陽桃李月。兵閑事簡居可樂，心意自衰非屑屑。日長天暖惟欲睡，睡美尤厭春鳩聒。北潭去城無百步，淥水冰銷魚撥剌。經時曾未著脚到，好景但聽遊人說。官榮雖厚世味薄，始信衣纓乃羈紲。故人有幾獨思君，安得見君憂暫豁。公厨酒美遠莫致，念君貰飲衣屢脫。郭生書來猶未到，想見新詩甚饑渴。少年事事今已去，惟有愛詩心未歇。君閑可能爲我作，莫辭自書藤紙滑。少低筆力容我和，無使難追韻高絕。
鎮陽殘杏 歐陽修
鎮陽二月春苦寒，東風力弱冰雪頑。北潭跬步病不到，何暇騎馬尋郊原。鵰丘新晴暖已動，砌下流水來潺潺。但聞簷間鳥語變，不覺桃杏開已闌。人生一世浪自苦，盛衰桃杏開落間。西亭昨日偶獨到，猶有一樹當南軒。殘芳爛漫看更好，皓若春雪團枝繁。無風已恐自零落，長條可愛不可攀。猶堪携酒醉其下，誰肯伴我頹巾冠。
班班林間鳩寄內 歐陽修
班班林間鳩，穀穀命其匹。迨天之未雨，與汝勿相失。春原洗新霽，綠葉暗朝日。鳴聲相呼和，應答如吹律。深棲柔桑暖，下啄高田實。人皆笑汝拙，無巢以家室。易安由寡求，吾羨拙之佚。吾雖有室家，出處曾不一。荆蠻昔竄逐，奔走若鞭抶。山川瘴霧深，江海波濤䫻。跬步子所同，淪棄甘共沒。投身去人眼，已廢誰復嫉。山花與野草，我醉子鳴瑟。但知貧賤安，不覺歲月忽。還朝今幾年，官祿霑兒姪。身榮責愈重，器小憂常溢。今年來鎮陽，留滯見春物。北潭新漲淥，魚鳥相聱䎲。我意不在春，所憂空自咄。一官誠易了，報國何時畢。高堂母老矣，衰髮不滿櫛。昨日寄書言，新陽發舊疾。藥食子雖勤，豈若我在膝。又云子亦病，蓬首不加髴。書來本慰我，使我煩憂鬰。思家春夢亂，妄意占兇吉。却民夷陵囚，其樂何可述。前年辭諫署，朝議不容乞。孤忠一許國，家事豈復卹。橫身當眾怒，見者旁可慄。近日讀除書，朝廷更輔弼。君恩優大臣，進退禮有秩。小人妄希旨，論議爭操筆。又聞說朋黨，次第推甲乙。而我豈敢逃，不若先自劾。上賴天子聖，必未加斧鑕。一身但得貶，羣口息啾唧。公朝賢彥眾，避路當揣質。苟能因謫去，引分思藏密。還爾禽鳥性，樊籠免驚怵。子意其謂何，吾謀今已必。子能甘藜藿，我易解簪紱。嵩峯三十六，蒼翠爭聳出。安得携子去，耕桑老蓬蓽。
暮春門有感 歐陽修
幽憂無以銷，春日靜愈長。薰風入花骨，花枝午低昂。往來採花蜂，清蜜未滿房。春事已爛漫，落英漸飄揚。蛺蝶無所爲，飛飛助其忙。啼鳥亦屢變，新音巧調篁。遊絲最無事，百尺拖晴光。天工施造化，萬物感春陽。我獨不知春，久病卧空堂。時節去莫挽，浩歌自成傷。
洛陽牡丹圖 歐陽修
洛陽地脈花最宜，牡丹尤爲天下奇。我昔所記數十種，於今十年半忘之。開圖若見故人面，其間數種昔未窺。客言近歲花特異，往往變出呈新枝。洛人驚誇立名字，買種不復論家貲。比新較舊難優劣，爭先擅價各一時。當時絕品可數者，魏紅窈窕姚黄妃。壽安細葉開尚少，朱砂玉版人未知。傳聞千葉昔未有，只從左紫名初馳。四十年間花百變，最後最好潛溪緋。今花雖新我未識，未信與舊誰妍媸。當時所見已云絕，豈有更好此可疑。古稱天下無正色，但恐世好隨時移。鞓紅鶴翎豈不美，斂色如避新來姬。何況遠說蘇與賀，有類異世誇嬙施。造化無情宜一槩，偏此著意何其私。又疑人心愈巧僞，天欲鬭巧窮精微。不然元化朴散久，豈特近歲尤澆漓。爭新鬭麗若不已，更後百載知何爲。但應新花日愈好，惟有我老年年衰。
鎮陽讀書 歐陽修
春深夜苦短，燈冷焰不長。塵蠹文字細，病眸澁無光。坐久百骸倦，中遭羣慮戕。尋前顧後失，得一念十忘。乃知學在少，老大不可彊。廢書誰與語，歎息自悲傷。因憶石夫子，徂徠有茅堂。前年來京師，講學居上庠。青衫綴朝士，面有數畝桑。不耐羣兒嗤，束書歸故鄉。却尋茅堂在，高卧泰山傍。聖經日陳前，弟子羅兩廂。大論叱佛老，高聲誦虞唐。賓朋足棗栗，兒女飽糟糠。雖云待官闕，便欲解朝裳。有似蠶作繭，縮身思自藏。嗟我一何愚，貪得不自量。平生事筆硯，自可娛文章。開口攬時事，論議爭煌煌。退之嘗有云，名聲暫羶香。誤蒙天子知，侍從列班行。官榮日已寵，事業闇不彰。器小以任大，躋顛理之常。聖君雖不誅，在汝豈自遑。不能雖欲止，怳若失其方。却欲尋舊學，舊學已榛荒。有類邯鄲步，兩失皆茫茫。便欲乞身去，君恩厚須儻。又欲求一州，俸錢買歸裝。譬如歸巢鳥，將棲少徊翔。自覺誠未晚，收愚老縑緗。
留題鎮陽潭園 歐陽修
官雖鎮陽居，身是鎮陽客。北園潭上花，安問誰所植。春風無先後，爛漫爭紅白。一花聊一醉，盡醉猶須百。而我病不飲，對花空歎息。朝來不能歸，暮看不忍摘。謂言花縱落，滿地猶可席。不來纔幾時，人事已非昔。芳枝結青杏，翠葉新奕奕。落絮風卷盡，春歸不留迹。空餘綠潭水，尚带餘春色。疑春竟何之，意謂追可得。東西遶潭行，峰鳥已寂寂。惘然無所依，歸駕不停軛。寓興誠可樂，留情豈非惑。至今清夜夢，猶遶北潭北。
讀蟠桃詩寄子美 歐陽修
韓孟於文詞，兩雄力相當。篇章綴談笑，雷電擊幽荒。眾鳥誰敢和，鳴鳳呼其凰。孟窮苦纍纍，韓富浩穰穰。窮者啄其精，富者爛文章。發生一爲宮，揫斂一爲商。二律雖不同，合奏乃鏘鏘。天之產奇怪，希世不可常。寂寥二百年，至寶埋無光。郊死不爲島，聖俞發其藏。患世愈不出，孤吟夜號霜。霜寒入毛骨，清響哀愈長。玉山禾難熟，終歲苦饑腸。我不能飽之，更欲不自量。引吭和其音，力盡猶勉彊。誠知非所敵，但欲繼前芳。近者蟠桃詩，有傳來北方。發我衰病思，藹如得春陽。忻然便欲和，洗硯坐中堂。墨筆不能下，怳怳若有亡。老雞嘴爪硬，不易犯其場。不戰先自却，雖奔未甘降。更欲呼子美，子美隔濤江。其人雖憔悴，其志獨軒昂。氣力誠當對，勝敗可交相。安得二子接，揮鋒兩交鋩。我亦願助勇，鼓旗譟其旁。快哉天下樂，一釂宜百觴。乖離難會合，此志何由償。
初伏日招王幾道小飲 歐陽修
北園數畝官牆下，嗟我官居如傳舍。滹沱北渡馬踏冰，西山病歸花已謝。落英不見空繞樹，細草初長猶可藉。空園一鎖不復窺，不覺芳蹊繁早夏。隔牆時時聞好鳥，如得嘉客聽清話。今朝試去繞園尋，綠李橫枝礙行馬。蒲萄憶見初引蔓，翠葉陰陰還滿架。紅榴最晚子已繁，猶有殘花藏葉罅。人生有酒復何求，官事無了須偷暇。古云伏日當早歸，況今著令許休假。能來解带相就飲，爲子掃月開風榭。
白髮喪女師作 歐陽修
吾年未四十，三斷哭子腸。一割痛莫忍，屢痛誰能當。割腸痛連心，心碎骨亦傷。出我心骨血，灑爲清淚行。淚多血已竭，毛膚冷無光。自然鬚與鬢，未老先蒼蒼。
永陽大雪 歐陽修
清流關前一尺雪，鳥飛不度人行絕。冰連谿谷麋鹿死，風勁野田桑柘折。江淮卑濕殊北地，歲不苦寒常疫癘。老農自言身七十，曾見此雪纔三四。新陽漸動愛日輝，微和習習東風吹。一尺雪，幾尺泥，泥深麥苗春始肥。老農爾豈知帝力，聽我歌此豐年詩。
送章生東歸 歐陽修
窮山荒僻人罕顧，子以一身千里來。問子之勤何所欲，自慚報子無瓊瑰。非徒多難學久廢，世事漸懶由心衰。吳興先生富道德，侁侁弟子皆賢材。鄉閭禮讓已成俗，餘風漸被來江淮。子年方少力可勉，往與夫子爲顔回。
啼鳥 歐陽修
窮山候至陽氣生，百物如與時節爭。官居荒涼草樹密，撩亂紅紫開繁英。花深葉暗耀朝日，日暖眾鳥皆嚶鳴。鳥言我豈解爾意，綿蠻但愛聲可聽。南窗星多春正美，百舌未曉催天明。黄鸝顔色已可愛，舌端啞咤如嬌嬰。竹林靜啼青竹笋，深處不見惟聞聲。陂田遶郭白水滿，戴勝穀穀催春耕。誰謂鳴鳩拙無用，雄雌各自知陰晴。雨聲蕭蕭泥滑滑，草深苔綠無人行。獨有花上提葫蘆，勸我沽酒花前傾。其餘百種各嘲哳，異鄉殊俗難知名。我遭讒口身落此，每聞巧舌宜可憎。春到山城苦寂寞，把盞常恨無娉婷。花開鳥語輒自醉，醉與花鳥爲交朋。花能嫣然顧我笑，鳥勸我飲非無情。身閑酒美惜光景，惟恐鳥散花飄零。可笑靈均楚澤畔，離騷憔悴愁獨醒。
遊瑯琊山 歐陽修
南山一尺雪，雪盡山蒼然。澗谷深自暖，梅花應已繁。使君厭騎從，車馬留山前。行歌招野叟，共步青林間。長松得高蔭，盤石堪醉眠。止樂聽山鳥，携琴寫幽泉。愛之欲忘返，但苦世俗牽。歸時始覺遠，明月高峯巔。
讀徂徠集 歐陽修
徂徠魯東山，石子居山阿。魯人之所瞻，子與山嵯峩。今子其死矣，東山復誰過。精魄已埋沒，文章豈能磨。壽命雖不長，所得固已多。舊藁偶自錄，滄溟之一蠡。其餘誰付與，散失存幾何。存之警後世，古鑑照妖魔。子生誠多難，憂患靡不罹。宦學三十年，六經老研摩。問胡所專心，仁義丘與軻。揚雄韓愈氏，此外豈知他。尤勇攻佛老，奮筆如揮戈。不量敵眾寡，膽大身幺麽。往年遭母喪，泣血走岷峨。垢面跣雙足，鋤犁事田坡。至今鄉里化，孝悌勤蠶禾。昨者來太學，青衫踏朝靴。陳詩頌聖德，厥聲續猗那。羔鴈聘黄晞，晞驚走鄰家。施爲可怪駭，世俗安委蛇。謗口由此起，口之若飛梭。上賴天子明，不挂網者羅。憶在太學年，大雪如翻波。生徒日盈門，饑坐列鴈鵝。絃誦聒鄰里，唐虞賡詠歌。常續最高第，騫游各名科。豈止學者師，謂宜國之皤。夭壽反仁鄙，誰尸此偏頗。不知詉詉者，又忍加詆訶。聖賢要久遠，毀譽暫諠譁。生爲舉世疾，死也魯人嗟。作詩遺魯社，祠子以爲歌。
大熱二首  其一 歐陽修
四時成萬物，寒暑迭鈞陶。壯陽當用事，大夏蒸炎歊。造化本無情，怨咨徒爾勞。身微天地闊，四顧無由逃。九門閶闔開，萬仞崑崙高。積雪寒凜凜，清風吹寥寥。嗟我雖欲往，而身無羽毛。
大熱二首  其二 歐陽修
陽暉爍四野，萬里纖雲收。羲和困路遠，正午當空留。枝條不動影，草木皆含愁。深林虎不嘯，卧喘如吳牛。蜩蟬一何微，嗟爾徒啾啾。
幽谷泉 歐陽修
踏石弄泉流，尋源入幽谷。泉傍野人家，四面深篁竹。溉稻滿春疇，鳴渠遶茅屋。生長飲泉甘，蔭泉栽美木。潺湲無春冬，日夜響山曲。自言今白首，未慣逢朱轂。顧我應可怪，每來聽不足。
百子坑賽龍 歐陽修
嗟龍之智誰可拘，出入變化何須臾。壇平樹古潭水黑，沉沉影響疑有無。四山雲霧忽晝合，瞥起直上拏空虛。龜魚带去半空落，雷輷電走先後驅。傾崖倒漳聊一戲，頃刻萬物皆涵濡。青天却掃萬里靜，但見綠野如雲敷。明朝老農拜潭側，鼓聲坎坎鳴山隅。野巫醉飽廟門闔，狼藉烏鳥爭殘餘。
贈蚊 歐陽修
擾擾萬類殊，可憎非一族。甚哉蚊之微，豈足汙簡牘。乾坤量廣大，善惡皆含育。荒茫三五前，民物交相黷。禹鼎象神姦，蛟龍遠潛伏。周公驅猛獸，人始居川陸。爾來千百年，天地得清肅。大患已云除，細微遺不錄。蠅蝱蚤虱蟣，蜂蝎蚖蛇蝮。惟爾於其間，有形纔一粟。雖微無柰眾，惟小難防毒。嘗聞高郵間，猛虎死凌辱。哀哉露筋女，萬古讎不復。水鄉自宜爾，可怪窮邊俗。晨飱下帷幬，盛暑泥駒犢。我來守窮山，地氣尤卑溽。官閑懶所便，惟睡宜偏足。難堪爾類多，枕席厭緣撲。燻簷苦煙埃，燎壁疲照燭。荒城繁草樹，旱氣飛炎熇。羲和驅日車，當午不轉轂。清風得夕涼，如赦脫囚梏。掃庭露青天，坐月蔭嘉木。汝寧無他時，忍此見迫促。翾翾伺昏黑，稍稍出壁屋。填空來若翳，聚隙多可掬。叢身疑陷圍，聒耳如遭哭。猛攘欲張拳，暗中甚飛鏃。手足不自救，其能營背腹。盤餐勞扇拂，立寐僵僮僕。端然窮百計，還坐瞑雙目。於吾固不較，在爾誠爲酷。誰能推物理，無乃乖人欲。騶虞鳳凰麟，千載不一矚。思之不可見，惡者無由逐。
重讀徂徠集 歐陽修
我欲哭石子，夜開徂徠編。開編未及讀，涕泗已漣漣。勉盡三四章，收淚輒忻懽。切切善惡戒，丁寧仁義言。如聞子談論，疑子立我前。乃知長在世，誰謂已沉泉。昔也人事乖，相從常苦艱。今而每思子，開卷子在顔。我欲貴子文，刻以金玉聯。金可爍而銷，玉可碎非堅。不若書以紙，六經皆紙傳。但當書百本，傳百以爲千。或落於四夷，或藏在深山。待彼謗燄熄，放此光芒懸。人生一世中，長短無百年。無窮在其後，萬世在其先。得長多幾何，得短未足憐。惟彼不可朽，名聲文行然。讒誣不須辨，亦止百年間。百年後來者，憎愛不相緣。公議然後出，自然見媸妍。孔孟困一生，毀逐遭百端。後世苟不公，至今無聖賢。所以忠義士，恃此死不難。當子病方革，謗辭正騰喧。眾人皆欲殺，聖主獨保全。已埋猶不信，僅免斵其棺。此事古未有，每思輒長嘆。我欲犯眾怒，爲子記此冤。下紓冥冥忿，仰叫昭昭天。書於蒼翠石，立彼崔嵬巔。詢求子世家，恨子兒女頑。經歲不見報，有辭未能銓。忽開子遺文，使我心已寬。子道自能久，吾言豈須鎸。
汝癭答仲儀 歐陽修
君嗟汝癭多，誰謂汝土惡。汝癭雖云苦，汝民居自樂。鄉閭同飲食，男女相媒妁。習俗不爲嫌，譏嘲豈知怍。汝山西南險，平地猶磽确。汝樹生擁腫，根株浸溪壑。山川固已然，風氣宜其濁。接境化襄鄧，餘風被伊雒。思予昔曾遊，所見可驚愕。喔喔聞語笑，纍纍滿城郭。傴婦懸甕盎，嬌嬰包卵鷇。無由辨肩頸，有類龜縮殼。噫人稟最靈，反不如鳧鶴。駢枝雖形累，小小固可略。癰瘍暫畜聚，決潰終當涸。贅疣附支體，幸或不爲虐。未若此巍然，所生非所託。咽喉繫性命，鍼石難砭削。農皇古神聖，爲世名百藥。豈不有方書，頑然莫銷鑠。溫湯汝靈泉，亦不能湔瀹。君官雖謫居，政可瘳民瘼。奈何不哀憐，而反恣訶謔。文辭騁新工，醜怪極名貌。汝士雖多奇，汝女少纖弱。翻愁太守宴，誰與唱清角。乖離南北殊，魂夢山陂邈。握手未知期，寄詩聊一噱。
滄浪亭 歐陽修
子美寄我滄浪吟，邀我共作滄浪篇。滄浪有景不可到，使我東望心悠然。荒灣野水氣象古，高林翠阜相回環。新篁抽笋添夏影，老枿亂發爭春妍。水禽閑暇事高格，山鳥日夕相啾喧。不知此地幾興廢，仰視喬木皆蒼煙。堪嗟人迹到不遠，雖有來路曾無緣。窮奇極怪誰似子，搜索幽隱探神仙。初尋一逕入蒙密，豁目異境無窮邊。風高月白最宜夜，一片瑩浄鋪瓊田。清光不辨水與月，但見空碧涵漪漣。清風明月本無價，可惜祗賣四萬錢。又疑此境天乞與，壯士憔悴天應憐。鴟夷古亦有獨往，江湖波濤渺翻天。崎嶇世路欲脫去，反以身試蛟龍淵。豈如扁舟任飄兀，紅蕖淥浪摇醉眠。丈夫身在豈長棄，新詩美酒聊窮年。雖然不許俗客到，莫惜佳句人間傳。
寶劍 歐陽修
寶劍匣中藏，暗室夜常明。欲知天將雨，錚爾劔有聲。神龍本一物，氣類感則鳴。常恐躍匣去，有時暫開𨩮。煌煌七星文，照曜三尺冰。此劔在人間，百妖夜收形。姦兇與佞媚，膽破骨亦驚。試以向星月，飛光射攙槍。藏之武庫中，可息天下兵。柰何狂胡兒，尚改邀金繒。
秋晚凝翠亭 歐陽修
黄葉落空城，青山遶官廨。風雲凄已高，歲月驚何邁。陂田寒未收，野水淺生派。晴林紫榴坼，霜日紅梨曬。蕭踈喜竹勁，寂寞傷蘭敗。叢菊如有情，幽芳慰孤介。嘉客日可携，寒醅美新醡。登臨無厭頻，冰雪行即屆。
菱溪大石 歐陽修
新霜夜落秋水淺，有石露出寒溪垠。苔昏土蝕禽鳥啄，出沒溪水秋復春。溪邊老翁生長見，疑我來視何殷勤。愛之遠徙向幽谷，曳以三犢載兩輪。行穿城中罷市看，但驚可怪誰復珍。荒煙野草埋沒久，洗以石竇清泠泉。朱欄綠竹相掩映，選致佳處當南軒。南軒旁列千萬峯，曾未有些奇嶙峋。乃知異物世所少，萬金爭買傳幾人。山河面戰變陵谷，何爲落彼荒溪濆。山經地誌不可究，遂令異說爭紛紜。皆云女堝初鍛鍊，融結一氣凝精純。仰視蒼蒼補其缺，染此紺碧瑩且溫。或疑古者燧人氏，鉆以出火爲炮燔。苟非神聖親手迹，不爾孔竅誰雕剜。又云漢使把漢節，西北萬里窮崑崙。行經于闐得寶玉，流入中國隨河源。沙磨水激自穿穴，所以鎸鑿無瑕痕。嗟予有口莫能辯，歎息但以兩手捫。盧仝韓愈不在世，彈壓百怪無雄文。爭奇鬭異各取勝，遂至荒誕無根原。天高地厚靡不有，醜好萬狀奚足論。惟當掃雪席其側，日與嘉客陳清罇。
送姜秀才遊蘇州 歐陽修
憶從太學諸生列，我尚弱齡君秀發。同時並薦幾存亡，一夢十年如倏忽。壯心君未減青春，多難我今先白髮。山花撩亂鳥綿蠻，更盡一罇明日別。
送孫秀才 歐陽修
高門煌煌赫如赭，勢利聲名爭借假。嗟哉子獨不顧之，訪我千山一羸馬。明珠渡水覆舟失，曾我璣貝猶滿把。遲遲顧我不欲去，問我無窮慚報寡。時之所棄子獨嚮，無乃與世異取捨。
新霜二首  其一 歐陽修
天雲慘慘秋陰薄，卧聽北風鳴屋角。平明驚鳥四散飛，一夜新霜羣木落。南山鬰鬰舊可愛，千仞巉巖如刻削。林枯山瘦失顔色，我意豈能無寂寞。衰顔得酒猶彊發，可醉豈須嫌酒濁。泉傍菊花方爛漫，短日寒輝相照灼。無情木石尚須老，有酒人生何不樂。
新霜二首  其二 歐陽修
荒城草樹多陰暗，日夕霜雲意濃淡。長淮漸落見洲渚，野潦初清收瀲濪。蘭枯蕙死誰復弔，殘菊籬根爭豔豔。青松守節見臨危，正色凜凜不可犯。芭蕉芰荷不足數，狼藉徒能污池檻。時行收斂歲將窮，冰雪嚴凝從此漸。咿呦兒女感時節，愛惜朱顔屢窺鑑。惟有壯士獨悲歌，拂拭塵埃磨古劔。
豐樂亭小飲 歐陽修
造化無情不擇物，春色亦到深山中。山桃溪杏少意思，自趁時節開春風。看花遊女不知醜，古粧野態爭花紅。人生行樂在勉彊，有酒莫負琉璃鍾。主人勿笑花與女，嗟爾自是花前翁。
四月九日幽谷見緋桃盛開 歐陽修
經年種花滿幽谷，花開不暇把一巵。人生此事尚難必，況欲功名書鼎彝。深紅淺紫看雖好，顔色不柰東風吹。緋桃一樹獨後發，意若待我留芳菲。清香嫩蕊含不吐，日日怪我來何遲。無情草木不解語，向我有意偏依依。羣芳落盡始爛漫，榮枯不與眾豔隨。念花意厚何以報，唯有醉倒花東西。盛開比落猶數日，清罇尚可三四携。
秋懷二首寄聖俞  其一 歐陽修
孤管叫秋月，清砧韻霜風。天涯遠夢歸，驚斷山千重。羣物動已息，百憂感從中。日月矢雙流，四時環無窮。隆陰夷老物，摧折壯士胸。壯士亦何爲，素絲悲青銅。
秋懷二首寄聖俞  其二 歐陽修
羣木落空原，南山高巃嵸。巉巖想詩老，瘦骨寒愈聳。詩老類秋蟲，吟秋聲百種。披霜掇孤英，泣古弔荒冢。琅玕叩金石，清響聽生悚。何由幸見之，使我滌煩冗。飛鳥下東南，音書無日捧。
希真堂東手種菊花十月始開 歐陽修
當春種花唯恐遲，我獨種菊君勿誚。春枝滿園爛張錦，風雨須臾落顛倒。看多易厭情不專，鬭紫誇紅隨俗好。豁然高秋天地肅，百物衰零誰暇弔。君看金蕊正芬敷，曉日浮霜相照耀。煌煌正色秀可餐，藹藹清香寒愈峭。高人避喧守幽獨，淑女靜容修窈窕。方當摇落看轉佳，慰我寂寥何以報。時携一罇相就飲，如得貧交論久要。我從多難壯心衰，迹與世人殊靜躁。種花勿種兒女花，老大安能逐年少。
拒霜花 歐陽修
芳菲能幾時，顔色如自愛。鮮鮮弄霜曉，裊裊含風態。蕙蘭殞秋香，桃李媚春醉。時節雖不同，盛衰終一致。莫笑黄菊花，籬根守憔悴。
懷嵩樓晚飲示徐無黨無逸 歐陽修
滁山不通車，滁水不載舟。舟車路所窮，嗟誰肯來遊。念非吾在此，二子來何求。不見忽三年，見之忘百憂。問其別後學，初若繭緒抽。縱橫漸組織，文章爛然浮。引伸無窮極，卒斂以軻丘。少進日如此，老退誠可羞。弊邑亦何有，青山遶城樓。泠泠谷中泉，吐溜彼山幽。石醜駭溪怪，天奇瞰龍湫。子初如可樂，久乃歎以愀。云此譬圖畫，暫看已宜收。荒涼草樹間，暮館城南陬。破屋仰見星，窗風冷如鎪。歸心中夜起，輾轉卧不周。我爲辦酒肴，羅列蛤與蛑。酒酣微探之，仰笑不頷頭。曰予非此儂，又不負譴尤。自非世不容，安事此爲囚。幸以主人故，崎嶇幾摧輈。一來勤已多，而況久留。我語頓遭屈，顔慚汗交流。川塗冰已壯，霰雪行將稠。羨子兄弟秀，雙鴻翔高秋。嗈嗈飛且鳴，歲暮憶南州。飲子今日歡，重我明日愁。來貺辱已厚，贈言媿非酬。
瑯琊山六題 歸雲洞 歐陽修
洞門常自起煙霞，洞穴傍穿透谿谷。朝看石上片雲陰，夜半山前春雨足。
瑯琊山六題 瑯琊谿 歐陽修
空山雪消谿水漲，遊客渡谿橫古槎。不知谿源來遠近，但見流出山中花。
瑯琊山六題 石屏路 歐陽修
石屏自倚浮雲外，石路久無人跡行。我來携酒醉其下，卧看千峯秋月明。
瑯琊山六題 班春亭 歐陽修
信馬尋春踏雪泥，醉中山水弄清輝。野僧不用相迎送，乘興閑來興盡歸。
瑯琊山六題 庶子泉 歐陽修
庶子遺蹤留此地，寒巖徙倚弄飛泉。古人不見心可見，一片清光長皎然。
瑯琊山六題 惠覺方丈 歐陽修
青松行盡到山門，亂峰深處開方丈。已能宴坐老山中，何用聲名傳海上。
贈無爲軍李道士二首  其一 歐陽修
無爲道士三尺琴，中有萬古無窮音。音如石上瀉流水，瀉之不竭由源深。彈雖在指聲在意，聽不以耳而以心。心意既得形骸忘，不覺天地白日愁雲陰。
贈無爲軍李道士二首  其二 歐陽修
李師琴紋如卧蛇，一彈使我三咨嗟。五音商羽主肅殺，颯颯坐上風吹沙。忽然黄鍾回暖律，當冬草木皆萌芽。郡齋日午公事退，荒涼樹石相交加。李師一彈鳳凰聲，空山百鳥停嘔啞。我怪李師年七十，面目明秀光如霞。問胡以然笑語我，慎勿辛苦求丹砂。惟當養其根，自然燁其華。又云理身如理琴，正聲不可干以邪。我聽其言未云足，野鶴何事還思家。抱琴揖我出門去，獵獵歸袖風中斜。
拜赦 歐陽修
拜赦古州南，山火明烈烈。州人共喧喧，兩丱扶白髮。丁寧天語深，曠蕩皇恩闊。乃知天地施，幽遠無間別。欣欣草木意，喜氣消殘雪。
彈琴效賈島體 歐陽修
古人不可見，古人琴可彈。彈爲古曲聲，如與古人言。琴聲雖可聽，琴意誰能論。橫琴置牀頭，當午曝背眠。夢見一丈夫，嚴嚴古衣冠。登牀取之坐，調作南風絃。一奏風雨來，再鼓變雲煙。鳥獸盡嚶鳴，草木亦滋蕃。乃知太古時，未遠可追還。方彼夢中樂，心知口難傳。既覺失其人，起坐涕汍瀾。
酬學詩僧惟晤 歐陽修
詩三百五篇，作者非一人。羈臣與棄妾，桑濮乃淫奔。其言苟可取，庬雜不全純。子雖爲佛徒，未易廢其言。其言在合理，但懼學不臻。子佛與吾儒，異轍難同輪。子何獨吾慕，自忘夷其身。苟能知所歸，固有路自新。誘進或可至，拒之誠不仁。維詩於文章，太山一浮塵。又如古衣裳，組織爛成文。拾其裁剪餘，未識衮服尊。嗟子學雖，徒自苦骸筋。勤勤袖卷軸，一歲三及門。惟求一言榮，歸以耀其倫。與夫榮其膚，不若啟其源。韓子亦嘗謂，收斂加冠巾。
別後奉寄俞二十五兄 歐陽修
長河秋雨多，夜插寒潮入。歲暮孤舟遲，客心飛鳥急。君老忘卑窮，文字或綴緝。余生苦難阨，世險蹈已習。離合二十年，乖睽多聚集。常時飲酒別，今別輒飲泣。君曰吾老矣，不覺兩袖濕。我年雖少君，白髮已揖揖。憶初京北門，送我馬暫立。自茲遭檻穽，一落誰引汲。顛危偶脫死，藏竄甘自縶。但令身尚在，果得手重執。聞來喜迎前，貌改驚乍揖。別離纔幾時，舊學廢百十。殘章與斷藁，草草各收拾。空窗語青燈，夜雨聽霵霵。明朝解舟南，歸翼縱莫戢。還期明月飲，幸此中秋及。酒酣弄篇章，四坐困供給。歡言正喧譁，別意忽於邑。日暮北亭上，濁醪聊共挹。輕橈動翩翩，晚水明熠熠。行心去雖迫，訣語出猶澁。歸來錄君詩，卷軸多𧥄𧥄。誰云已老矣，意氣何嶪岌。惜哉方壯時，千里足常馽。知之莫予深，力不足呼吸。歎吁偶成篇，聊用綴君什。
紫石屏歌 歐陽修
月從海底來，行上天東南。正當天中時，下照千丈潭。潭心無風月不動，倒影射入紫石巖。月光水潔石瑩浄，感此陰魄來中潛。自從月入此石中，天有兩曜分爲三。清光萬古不磨滅，天地至寶難藏緘。天公呼雷公，夜持巨斧隳嶄巖。墮此一片落千仞，皎然寒鏡在玉匳。蝦蟇白兔走天上，空留桂影猶杉杉。景山得之惜不得，贈我意與千金兼。自云每到月滿時，石在暗室光出簷。大哉天地間，萬怪難悉談。嗟予不度量，每事思窮探。欲將兩耳目所及，而與造化爭毫纖。煌煌三辰行，日月尤尊嚴。若令下與物爲比，擾擾萬類將誰瞻。不然此石竟何物，有口欲說嗟如鉗。吾奇蘇子胸，羅列萬象中包含。不惟胸寬膽亦大，屢出言語驚愚凡。自吾得此石，未見蘇子心懷慚。不經老匠先指决，有手誰改施鎸鑱。呼工畫石持寄似，幸子留意其無謙。
聚星堂前紫薇花 歐陽修
亭亭紫薇花，向我如有意。高煙晚溟濛，清露晨點綴。豈無陽春月，所得時節異。靜女不爭寵，幽姿如自喜。將期誰顧眄，獨伴我憔悴。而我不彊飲，繁英行亦墜。相看兩寂寞，孤詠聊自慰。
獲麟贈姚闢先輩 歐陽修
世已無孔子，獲麟意誰知。我嘗爲之說，聞者未免非。而子獨曰然，有如塤應篪。惟麟不爲瑞，其意乃可推。春秋二百年，文約義甚夷。一從聖人沒，學者自爲師。崢嶸眾家說，平地生嶮巇。相沿益迂怪，各鬭出新奇。爾來千餘歲，舉世不知迷。焯哉聖人經，照耀萬世疑。自從蒙眾說，日月遭蔽虧。常患無氣力，掃除浮雲披。還其自然光，萬物皆見之。子昔已好古，此經手常持。超然出眾見，不爲俗牽卑。近又脫賦格，飛黄擺銜羈。聖門開大道，夷路肆騰嬉。便可勦眾說，旁通塞多歧。正途趨簡易，慎勿事嶇崎。著述須待老，積勤宜少時。苟思垂後世，大禹尚胼胝。顧我今老矣，兩瞳蝕昏眵。大書難久視，心在力已衰。因思少自棄，今縱悔可追。戒我以勉子，臨文但吁嘻。
喜雨 歐陽修
大雨雖霶霈，隔轍分晴陰。小雨散浸淫，爲潤廣且深。浸淫苟不止，利澤何窮已。無言雨大小，小雨農尤喜。宿麥已登實，新禾未抽秧。及時一日雨，終歲飽豐穰。夜響流霢霂，晨暉霽蒼涼。川原浄如洗，草木自先光。童稚喜瓜芋，耕夫望陂塘。誰云田家苦，此樂殊未央。
飛蓋橋翫月 歐陽修
天形積輕清，水德本虛靜。雲收風波止，始見天水性。澄光與粹容，上下相涵映。乃於其兩間，皎皎掛寒鏡。餘暉所照耀，萬物皆鮮瑩。矧夫人之靈，豈不醒視聽。而我於此時，翛然發孤詠。紛昏忻洗滌，俯仰姿涵泳。人心曠而閑，月色高愈迥。惟恐清夜闌，時時瞻斗柄。
竹間亭 歐陽修
啾啾竹間鳥，日夕相嚶鳴。悠悠水中魚，出入藻與萍。水竹魚鳥家，伊誰作斯亭。翁來無車馬，非與彈弋并。潛者入深淵，飛者散縱橫。奈何翁屢來，浪使飛走驚。忘爾榮與利，脫爾冠與纓。還來尋魚鳥，傍此水竹行。鳥語弄蒼翠，魚遊翫清澄。而翁仍何爲，獨醉還自醒。三者各自適，要歸亦同情。翁乎知此樂，無厭日來登。
簽呂公著見贈 歐陽修
晉人歌蟋蟀，孔子錄於詩。因知聖賢心，豈不惜良時。行樂不及早，朱顔忽焉衰。馳光如騕褭，一去不可追。今也不彊飲，後雖悔奚爲。三年謫永陽，陷穽不知危。種樹滿幽谷，疏泉瀉清池。新陽染山木，撩亂發枯枝。無人歌青春，自釂白玉巵。今者荷寬宥，乞州從爾宜。西湖舊已聞，既見又過之。菡萏間紅綠，鴛鴦浮渺瀰。四時花與竹，罇俎動可隨。況與賢者同，薰然襲蘭芝。醁醅寒且醥，清唱婉而遲。四坐各已醉，臨觴獨何疑。昔人逢麴車，流涎尚垂頤。況此盃中趣，久得樂無涯。多憂衰病早，心在良可噫。譬若卧櫪馬，聞鼙尚鳴悲。春膏已動脈，百卉漸葳蕤。丹砂得新方，舊疾庶可治。尚可執鞭弭，周旋以忘疲。
送滎陽魏主簿 歐陽修
卓犖東都子，姓名聞十年。窮冬雪塞空，千里至我門。子足未及閾，我衣驚倒顛。僕童相視疑，寮吏或不然。俛首鵠鶴啄，進趨鳧鴈聯。青衫靴兩脚，言色倩以溫。於公門豈少，乃獨得公懽。受知固不易，知士誠尤難。我思屈童吏，俗辯難以言。觴豆及嘉節，高堂列羣賢。文章看落筆，論議馳後先。破石出至寶，决高瀉長川。光暉相磨晻，浩渺肆波瀾。寮吏媿我歎，僕童恪生顔。我顧寮吏嘻，士豈以此觀。此聊爲戲耳，以驚僕童昏。士欲見其守，視其居賤貧。欲知其所趨，試以義利干。我始識其面，已窺其肺肝。禮有來必往，木瓜報琅玕。十年思見之，一日捨我還。何用慰離居，贈子以短篇。
青松贈林子 歐陽修
青松生而直，繩墨易爲功。良玉有天質，少加磨與礲。子誠懷美材，但未遭良工。養育既堅好，英華充厥中。於誰以成之，孟韓荀暨雄。
人日聚星堂燕集探韻得豐字 歐陽修
汙池以其下，眾流之所鍾。尺水無長瀾，蛟龍豈其容。顧予誠鄙薄，羣俊枉高蹤。得一不爲少，雖多肯辭豐。譬如登圓壇，羅列璧與琮。又若饗鈞天，左右間笙鏞。文章爛照耀，應和相撞舂。而予處其間，眩晁不知從。退之亦嘗云，青蒿倚長松。新陽發羣枯，生意漸豐茸。暮雪浩方積，醁醅寒更濃。毋言輕此樂，此樂難屢逢。
橄欖 歐陽修
五行居四時，維火盛南訛。炎焦陵木氣，橄欖得之多。酸苦不相入，初爭久方和。霜苞入中州，萬里來江波。幸登君子席，得與眾果羅。中州眾果佳，珠圓玉光瑳。媿茲微陋質，以遠不見訶。餳飴兒女甜，遺味久則那。良藥不甘口，厥功見沉痾。忠言初厭之，事至悔若何。世已無採詩，詩成爲君哦。
鸚鵡螺 歐陽修
大哉滄海何茫茫，天地百寶皆中藏。牙鬚甲角爭光鋩，腥風怪雨灑幽荒。珊瑚玲瓏巧綴裝，珠宮貝闕爛煌煌。泥居殼屋細莫詳，紅螺行沙夜生光。負材自累遭刳腸，匹夫懷璧古所傷。濃沙剝蝕隱文章，磨以玉粉緣金黄，清罇旨酒列華堂。隴鳥回頭思故鄉，美人清歌蛾眉揚，一釂凜冽回春陽。物雖微遠用則彰，一螺千金價誰量，豈若泥下追含漿。
食糟民 歐陽修
田家種糯官釀酒，榷利秋毫升與斗。酒沽得錢糟棄物，大屋經年堆欲朽。酒醅瀺灂如沸湯，東風來吹酒甕香。纍纍罌與瓶，惟恐不得嘗。官沽味醲村酒薄，日飲官酒誠可樂。不見田中種糯人，釜無糜粥度冬春。還來就官買糟食，官吏散糟以爲德。嗟彼官吏者，其職稱長民。衣食不蠶耕，所學義與仁。仁當養人義適宜，言可聞達力可施。上不能寬國之利，下不能飽爾之饑。我飲酒，爾食糟。爾雖不我責，我責何由逃。
送焦千之秀才 歐陽修
焦生獨立士，勢利不可恐。誰言一身窮，自待九鼎重。有能揭之行，可謂仁者勇。呂侯相家子，德義勝華寵。焦生得其隨，道合若膠鞏。始生及吾門，除子喜驚踊。曰此難致寶，一失何由踵。自吾得二生，粲粲獲雙珙。奈何奪其一，使我意紛𦶇。吾嘗愛生材，抽擢方鬰蓊。猶須老霜雪，然後見森聳。況從主人賢，高行可傾竦。讀書趨簡要，害說去雜冗。新文時我寄，庶可蠲煩壅。
伏日贈徐焦二生 歐陽修
徐生純明白玉璞，焦子皎潔寒泉冰。清光瑩爾互輝映，當暑自可消炎蒸。平湖綠波漲渺渺，高榭古木陰層層。嗟哉我豈不樂此，心雖欲往身未能。俸優食飽力不用，官閑日永睡莫興。不思高飛慕鴻鵠，反此愁卧償蚊蠅。三年永陽子所見，山林自放樂可勝。清泉白石對斟酌，巖花野鳥爲交朋。崎嶇磵谷窮上下，追逐猿狖爭超騰。酒美賓佳足自負，飲酣氣橫猶驕矜。奈何乖離纔幾日，蒼顔非舊白髮增。彊歡徒勞歌且舞，勉飲寧及合與升。行揩眼眵旋看物，坐見樓閣先愁登。頭輕目明脚力健，羨子志氣將飄凌。只今心意已如此，終竟事業知何稱。少壯及時宜努力，老大無堪還可憎。
寄生槐 歐陽修
檜惟凌雲材，槐實凡木賤。奈何柔脆質，累此孤高幹。龍鱗老蒼蒼，鼠耳光粲粲。因緣初莫原，感吒徒自歎。偷生由附託，得勢爭葱蒨。方其榮盛時，曾莫見真贗。欲知窮悴節，宜試以霜霰。萌芽起微蘗，辨別乖先見。剪除初非難，長養遂成患。雖然根性殊，常恐枝葉亂。惟應植者深，幸不習而變。含容固有害，勦絕須明斷。惟當審斤斧，去惡無傷善。
韓公閱古堂 歐陽修
兵閑四十年，士不識金革。水旱數千里，民流誰墾闢。公初來視之，嘻此乃予責。將法多益辦，萬千由十百。整齊談笑間，進退有寸尺。曰此易爲耳，在吾繩與墨。天成而地出，古所重民食。貯儲非一朝，人命在旦夕。惟茲將奈何，敢不竭吾力。木牛尚可運，玉罄猶走糴。因難乃見材，不止將有得。公言初未信，終歲考成績。驕墯識恩威，謳吟起羸瘠。貔貅著行伍，倉廩飽堆積。文章娛閑暇，傳記尋往昔。英英文與武，粲粲圖四壁。酒令列諸將，談鋒摧辯客。周旋顧視間，是不爲無益。循吏一州守，將軍萬夫敵。於公豈止然，事業本夔稷。富壽及黎庶，威名懾夷狄。當歸廟堂上，有位久虛席。大匠不揮斧，眾工隨指畫。眾容任羣材，文武各以職。
永州萬石亭 歐陽修
天於生子厚，稟予獨艱哉。超凌驟拔擢，過盛輒傷摧。苦其危慮心，常使鳴聲哀。投以空曠地，縱橫放天才。山窮與水險，下上極沿洄。故其於文章，出語多崔嵬。人迹所罕到，遺蹤久荒頹。王君好奇士，後二百年來。翦薙發幽薈，搜尋得瓊瑰。咸物不自貴，因人乃爲材。惟知古可慕，豈免今所咍。我亦奇子厚，開編每徘徊。作詩示同好，爲我銘山隈。
答原父 歐陽修
炎歊鬰然蒸，午景熾方燄。子來清風興，蕭蕭吹几簟。又如沃瓊漿，遽飲不知厭。嗟予學苦晚，白首困鉛槧。危疑奚所質，孔孟久已窆。羣儒窒自私，惟子通且贍。幸時丐贏餘，屢得飽饑歉。嚴嚴春秋經，大法誰改覘。三才失綱紀，五代極昏墊。盜竊恣胠篋，英雄爭奮劒。興亡兩倉卒，事迹多遺欠。纔能紀成敗，豈暇誅姦僭。聞見患孤寡，是非誰證驗。嘗欣同好惡，遂乞指瑕玷。反蒙華衮襃，如譽嫫母豔。救非當在早，已暴何由斂。苟能哀廢痼，其可惜針砭。風舲或許邀，湖綠方濪濪。
蟲鳴 歐陽修
葉落秋水冷，眾鳥聲已停。陰氣入牆壁，百蟲皆夜鳴。蟲鳴催歲寒，唧唧機杼聲。時節忽已換，壯心空自驚。平明起照鏡，但畏白髮生。
奉答子華學士安撫江南見寄之作 歐陽修
百姓病已久，一言難遽陳。良醫將治之，必究病所因。天下久無事，人情貴因循。優游以爲高，寬縱以爲仁。今日廢其小，皆謂不足論。明日壞其大，又云力難振。旁窺各陰拱，當職自逡巡。歲月寖隳頹，紀綱遂紛紜。坦坦萬里疆，蚩蚩九州民。昔而安且富，今也迫以貧。疾小不加理，浸淫將徧身。湯劑乃常藥，未能去深根。鍼艾有奇功，暫痛勿吟呻。痛定支體胖，乃知鍼艾神。猛寬相濟理，古語六經存。蠹弊革僥倖，濫官絕貪昏。牧羊而去狼，未爲不仁人。俊乂沉下位，惡去善乃伸。賢愚各得職，不治未之聞。此說乃其要，易知行每艱。遲疑與果决，利害反掌間。捨此欲有爲，吾知力徒煩。家至與戶到，飽饑而衣寒。三王所不能，豈特今所難。我昔忝諫列，日常趨紫宸。聖君堯舜心，閔閔極憂勤。子華當來時，玉音耳嘗親。上副明主意，下寬斯人屯。江南彼一方，巨細到可詢。諭以上恩德，當冬反陽春。吾言乃其槩，豈止一方云。
送張洞推官赴永興經略司 歐陽修
自古天下事，及時難必成。爲謀於未然，聰者或莫聽。患至而後圖，智者有不能。未遠前日悔，可爲來者銘。熙熙彼西人，老死織與耕。狂羝一朝叛，烽火四面驚。用兵五六年，首惡竟逃刑。仰賴天子聖，乾坤量包并。苗頑不率德，舜羽舞于庭。謂此雖異類，有生亦含情。藩籬被觸突，譬若豨與𦏪。馴擾以芻豢，可呼隨指令。稱藩效臣職，冠带復人形。四海得休息，瘡痍肉新生。敢問前孰失，恃安而弛兵。酒肴爲善將，循默乃名卿。慮患謂生事，高談笑難行。一方兵遽起，愚智共營營。上煩天子仁，旰食憂吾氓。謀議及臺早，幽棲訪巖扃。小利不足爲，涓流助滄溟。大功難速就，倉卒始改更。徒自益紛擾，何由集功名。乃知深遠畫，施設在安平。今也實其時，鑑前豈非明。嚴嚴經略府，罇俎集豪英。千營飽而嬉，萬馬牧在坰。相公黄閤老，與國爲長城。張子美而秀，文章博羣經。從軍古云樂，知己士所榮。感激報恩義，當來請長纓。
寄聖俞 歐陽修
凌晨有客至自西，爲問詩老來何稽。京師車馬曜朝日，何用擾擾隨輪蹄。面顔憔悴暗塵土，文字光彩垂虹霓。空腸時如秋蚓叫，苦調或作寒蟬嘶。語言雖巧身事拙，捷徑耻蹈行非迷。我今俸祿飽餘賸，念子朝夕勤鹽齏。舟行每欲載米送，汴水六月乾無泥。乃知此事尚難必，何況仕路如天梯。朝廷樂善得賢眾，臺閣俊彥聯簪犀。朝陽鳴鳳爲時出，一枝豈惜容其棲。古來磊落材與知，窮達有命理莫齊。悠悠百年一瞬息，俯仰天地身醯雞。其間得失何足校，況與鳧鶩爭稗稊。憶在洛陽年各少，對花把酒傾玻璃。二十年間幾人在，在者憂患多乖睽。我今三載病不飲，眼眵不辨騧與驪。壯心銷盡憶閑處，生計易足纔蔬畦。優游琴酒逐漁釣，上下林壑相攀躋。及身彊健始爲樂，莫待衰病須扶携。行當買田清潁上，與子相伴把鋤犁。
有馬示徐無黨 歐陽修
吾有千里馬，毛骨何蕭森。疾馳如奔風，白日無留陰。除驅當大道，步驟中五音。馬雖有四足，遲速在吾心。六轡應吾手，調和如瑟琴。東西與南北，高下山與林。惟意所欲適，九州可周尋。至哉人與馬，兩樂不相侵。伯樂識其外，徒知價千金。王良得其性，此術固已深。良馬須善馭，吾言可爲箴。
天辰 歐陽修
天形如車輪，晝夜常不息。三辰隨出沒，曾不差分刻。北辰居其所，帝座嚴尊極。眾星拱而環，大小各有職。不動以臨之，任德不任力。天辰主下土，萬物由生殖。一動與一靜，同功而異域。惟王知法此，所以治萬國。
再和聖俞見答 歐陽修
兩畿相望東與西，書來三日猶爲稽。短篇投子譬瓦礫，敢辱報之金褭蹄。文章至寶被埋沒，氣象往往干雲霓。飛黄伯樂不世出，四顧驤首空長嘶。嗟哉我豈敢知子，論詩賴子初指迷。子言古淡有真味，大羹豈須調以齏。憐我區區欲彊學，跛鼈曾不離汙泥。問子初何得臻此，豈能直到無階梯。如其所得自勤苦，何憚入海求靈犀。周旋二紀陪唱和，凡翼每竝鸞凰棲。有時爭勝不量力，何異弱魯攻彊齊。念子京師苦憔悴，經年陋巷聽朝雞。兒啼妻噤午未飯，得米寧擇秕與稊。石上紫豪家故有，剡藤瑩滑如玻璃。追惟平昔念少壯，零落生死嗟分睽。一揮累紙恣奔放，駿若駕駱仍驂驪。腹雖枵虛氣豪橫，猶勝諂笑病夏畦。名聲不朽豈易得，仕宦得路終當躋。年來無物不可愛，花發有酒誰同携。問我居留亦何事，方春苦旱憂民犂。
感春雜言 歐陽修
鳩鳴兮屋上，雀噪兮簷間。百鳥感春陽，有如動機關。雄雌相呼和，日夕聒聒不得閑。砌下兩株樹，枯條有誰攀。春風一夜來，花葉何班班。乃知天巧奪人力，能使枯木生紅顔。奈何人爲萬物靈，不及草木與飛翾。自從春來何所覺，但怪睡美不覺白日高南山。行逢百花不著眼，豈念四氣如回環。却思年少憶前事，雖有駔駿難追還。奈何來日尚可樂，曾不勉彊相牽扳。淥酒如春波，黄金爲誰慳。人生一世中，一步百險艱。俟河之清不可得，聯自歌此譏愚頑。
廬山高贈同年劉中允歸南康 歐陽修
廬山高哉幾千仞兮，根盤幾百里，巀然屹立乎長江。長江西來走其下，是爲揚瀾左里兮，洪濤巨浪日夕相舂撞。雲消風止水鏡浄，泊舟登岸而遠望兮。上摩青蒼以晻靄，下壓后土之鴻厖。試往造乎間兮，攀緣石凳窺空谾。千巖萬壑響松檜，懸崖巨石飛流淙。水聲聒聒亂人耳，六月飛雪灑石矼。仙翁釋子亦往往而逢兮，吾嘗惡其學幻而言哤。但見丹霞翠壁遠近映樓閣，晨鍾暮鼓杳靄羅幡幢。幽花野草不知其名兮，風吹露濕香澗谷，時有白鶴飛來雙。幽尋遠去不可極，便欲絕世遺紛痝。羨君買田筑室老其下，插秧盈疇兮釀酒盈缸。欲令浮嵐暖翠千萬狀，坐卧常對乎軒窗。君懷磊砢有至寶，世俗不辨珉與玒。策名爲吏二十載，青衫白首困一邦。寵榮聲利不可以苟屈兮，自非青雲白石有深趣，其氣兀硉何由降。丈夫壯節似君少，嗟我欲說安得巨筆如長杠。
送徐生之澠池 歐陽修
河南地望雄西京，相公好賢天下稱。吹噓死灰生氣燄，談笑暖律回嚴凝。曾陪罇俎被顧盻，羅列臺閣皆名卿。徐生南國後來秀，得官古縣依崤陵。脚靴手板實卑賤，賢儁未可吏事繩。携文百篇赴知己，西望未到氣已增。我昔初官便伊洛，當時意氣尤驕矜。主人樂士喜文學，幕府最盛多交朋。園林相映花百種，都邑四顧山千層。朝行綠槐聽流水，夜飲翠幙張紅燈。爾來飄流二十載，鬢髮蕭索垂霜冰。同時竝遊在者幾，舊事欲說無人應。文章無用等畫虎，名譽過耳如飛繩。榮華萬事不入眼，憂患百慮來填膺。羨子年少正得路，有如扶桑初日昇。名高場屋已得儁，世有龍門今復登。出門相送親與友，何異籬鷃瞻雲鵬。嗟吾筆硯久已格，感激短章因子興。
葛氏鼎 歐陽修
大河昔决東南流，蕭條東郡今遺湫。我從故老問其由，云古五鼎藏高丘。地靈川秀草木稠，鬰鬰佳氣蒸常浮。惟物伏見數有周，祕藏奇怪神所搜。天昏地慘鬼哭幽，至寶欲出風雲愁。蕩摇山川失維陬，九龍大戰驅蛟虬。割然岸烈轟雲驫，滑人夜驚鳥嘲啁。婦走抱兒扶白頭，蒼生仰叫黄屋憂。聚徒百萬如蚍蜉，千金一掃隨浮漚。天旋海沸動九州，此鼎始出人間留。滑人得之不敢收，奇模古質非今侔。器大難用識者不，以示世俗遭揶揄。明堂會朝饗諸侯，饔官有品供王羞。調以五味烹全牛，時有用捨吾無求。二三子學雕琳球，見之始驚中歎愀。披荒斵古爭窮蒐，苦語難出聲咿嚘。馬圖出河龜負疇，自古怪說何悠悠。嗟吾老矣不能休，勉彊作詩慙效尤。
太白戲聖俞 歐陽修
開元無事二十年，五兵不用太白閑。太白之精下人間，李白高歌蜀道難。蜀道之難難於上青天，李白落筆生雲煙。千奇萬險不可攀，却視蜀道猶平川。宮娃扶來白已醉，醉裏詩成醒不記。忽然乘興登名山，龍咆虎嘯松風寒。山頭婆娑弄明月，九域塵土悲人寰。吹笙飲酒紫陽家，紫陽真人駕雲車。空山流水空流花，飄然已去凌青霞。下看區區郊與島，螢飛露濕吟秋草。
邊戶 歐陽修
家世爲邊戶，年年常備胡。兒僮習鞍馬，婦女能彎弧。胡塵朝夕起，虜騎蔑如無。邂逅輒相射，殺傷兩常俱。自從澶州盟，南北結歡娛。雖云免戰鬭，兩地供賦租。將吏戒生事，廟堂爲遠圖。身居界河上，不敢界河漁。
梅聖俞寄銀杏 歐陽修
鵝毛贈千里，所重以其人。鴨脚雖百箇，得之誠可珍。問予得之誰，詩老遠且貧。霜野摘林實，京師寄時新。封包雖甚微，採掇皆躬親。物賤以人貴，人賢棄而淪。開緘重嗟惜，詩以報慇懃。
與子華原父小飲坐中寄同州江十學士休復 歐陽修
歲晚忽不樂，相過偶乘閑。百年纔幾進，一笑得亦艱。有酒醉嘉客，無錢買妖鬟。問予官何爲，侍從聯朝班。朝廷多賢材，何用蒯與菅。白髮垂兩鬢，黄金腰九環。奈何章綬榮，飾此木石頑。於國略無補，有慙常在顔。幸蒙二三友，相與文字間。江子獨捨我，高鴻去難攀。秋風動沙苑，郡閣當南山。吟詠日多暇，詔條寬可頒。寒雲雪紛糅，幽鳥春緜蠻。勝事日向好，思君何時還。
述懷 歐陽修
歲律忽其周，陰風慘遼夐。孤懷念時節，朽質驚衰病。憶始來京師，街槐綠方映。清霜一以零，眾木少堅勁。物理固如此，人生寧久盛。當時不樹立，後世猶譏評。顧我實孤生，饑寒談孔孟。壯年猶勇爲，刺口論時政。中間蒙選擢，官實居諫諍。豈知身愈危，惟恐職不稱。十年困風波，九死出檻穽。再生君父恩，如報犬馬性。歸來見親識，握手相弔慶。丹心皎雖存，白髮生已迸。慙無羽毛彩，來與鸞凰竝。鎩翮追羣翔，孤唳驚眾聽。嚴嚴玉堂署，清禁肅而靜。職業愧論思，文章慙誥命。厚顔難久居，歸計無荒逕。偷閑就朋友，笑語雜嘲詠。歡情雖索寞，得酒猶豪橫。羣居固可樂，寵祿尤難幸。何日早收身，江湖一漁艇。
和劉原父澄心紙 歐陽修
君不見曼卿子美真奇才，久已零落埋黄埃。子美生窮死愈貴，殘章斷藁如瓊瑰。曼卿醉題紅粉壁，壁粉已剝昏煙煤。河傾崑崙勢曲折，雪壓太華高崔嵬。自從二子相繼沒，山川氣象皆低摧。君家雖有澄心紙，有敢下筆知誰哉。宣州詩翁餓欲死，黄鵠折翼鳴聲哀。有時得飽好言語，似聽高唱傾金罍。二子雖死此翁在，老手尚能工翦裁。奈何不寄反示我，如棄正論求俳詼。嗟我今衰不復昔，空能把卷闔且開。百年干戈流戰血，一國歌舞今荒臺。當時百物盡精好，往往遺棄淪蒿萊。君從何處得此紙，純堅瑩膩卷百枚。官曹職事喜床暇，臺閣唱和相追陪。文章自古世不乏，間出安知無後來。
奉使契丹道中答劉原父桑乾河見寄之作 歐陽修
憶昨初受命，同下紫宸朝。問君當何之，笑指北斗杓。共念到幾時，春風約回鑣。所持既異事，前後忽相遼。風月坐易失，山川行知遥。回頭三千里，雙闕在紫霄。我老倦鞍馬，安能事吟嘲。君才綽有餘，新句益飄飄。前日逢呂郭，解鞍憩山要。僮僕相問喜，馬鳴亦蕭蕭。出君桑乾詩，寄我慰寂寥。又喜前見君，相期駐征軺。雖知不久留，一笑樂亦聊。歸路踐冰雪，還愛脫狐貂。君行我即至，春酒待相邀。
書素屏 歐陽修
我行三千里，何物與我親。念此尺素屏，曾不離我身。曠野多黄沙，當午白日昏。風力若牛弩，飛砂還射人。暮投山椒館，休此車馬勤。開屏置牀頭，輾轉夜向晨。卧聽穹廬外，北風驅雪雲。勿愁明日雪，且擁狐貂溫。君命固有嚴，羈旅誠苦辛。但苟一夕安，其餘非所云。
馬齧雪 歐陽修
馬饑齧雪渴飲冰，北風卷地來崢嶸。馬悲躑躅人不行，日暮塗遠千山橫。我謂行人止歎聲，馬當勉力無悲鳴。白溝南望如掌平，十里五里長短亭。臘雪銷盡春風輕，火燒原頭青草生。遠客還家紅袖迎，樂哉人馬歸有程。男兒雖有四方志，無事何須勤遠征。
風吹沙 歐陽修
北風吹沙千里黄，馬行確犖悲摧藏。當冬萬物慘顔色，冰雪射日生光芒。一年百日風塵道，安得朱顔長美好。攬鞍鞭馬行勿遲，酒熟花開二月時。
重贈劉原父 歐陽修
憶昨君當使北時，我往別君飲君家。愛君小鬟初買得，如手未觸新開花。醉中上馬不知夜，但見九陌燈火人諠譁。歸來不記與君別，酒醒起坐空咨嗟。自言我亦隨往矣，行即逢君何恨邪。豈知前後不相及，歲月忽忽行無涯。古北嶺口踏新雪，馬盂山西捍落霞。風雲暮慘失道路，磵谷夜靜聞麏䴥。行迷方嚮但看日，度盡山險方逾沙。客心漸遠誠易感，見君雖晚喜莫加。我後君歸祗十日，君先躍馬未足誇。新年花發見回鴈，歸路柳暗藏嬌鴉。而今春物已爛漫，念昔草木冰未芽。人生每苦勞事役，老去尚能憐物華。從今有暇即相過，安得載酒長盈車。
贈沈遵 歐陽修
羣動夜息浮雲陰，沈夫子彈醉翁吟。醉翁吟，以我名，我初聞之喜且驚。宮聲三疊何泠泠，酒行暫止四坐傾。有如風輕日煖好鳥語，夜靜山響春泉鳴。坐思千巖萬壑醉眠處，寫君三尺膝上橫。沈夫子，恨君不爲醉翁客，不見翁醉山間亭。翁歡不待絲與竹，把酒終日聽泉聲。有時醉倒枕谿石，青山白雲爲枕屏。花間百鳥喚不覺，日落山風吹自醒。我時四十猶彊力，自號醉翁聊戲客。爾來憂患十年間，鬢髮未老嗟先白。滁人思我雖未忘，見我今應不能識。沈夫子，愛君一罇復一琴，萬事不可干其心。自非曾是醉翁客，莫向俗耳求知音。
答聖俞 歐陽修
人皆喜詩翁，有酒誰肯一醉之。嗟我獨無酒，數往從翁何所爲。翁居南方我北走，世路離合安可期。汴渠千艘日上下，來及水門猶未知。五年不見勞夢寐，三日始往何其遲。城東賺河有名字，萬家棄水爲汙池。人居其上苟賢者，我視此水猶漣漪。入門下馬解衣带，共坐習習清風吹。溼薪熒熒煮薄茗，四顧壁立空無遺。萬錢方丈飽則止，一瓢飲水樂可涯。況出新詩數十首，珠璣大小光陸離。他人欲一不可有，君家筐篋滿莫持。才大名高乃富貴，豈比金紫包愚癡。貴賤同爲一丘土，聖賢獨如星日垂。道德內樂不假物，猶須朋友并良時。蟬聲漸已變秋意，得酒安問醇與醨。玉堂官閑無事業，親舊幸可從其私。與翁老矣會有幾，當棄百事勤追隨。
感興五首  其一 歐陽修
奉祠嚴祕館，攝事罄精誠。歲晏悲木落，天寒聞鶴鳴。念昔丘壑趣，豈知朝市情。弱齡嬰仕宦，壯節慕功名。多病慙厚祿，早衰歎餘生。未知犬馬報，安得遂歸耕。
感興五首  其二 歐陽修
懷祿不知慙，人雖不吾責。貧交重意氣，握手猶感激。煌煌腰間金，兩鬢颯已白。有生天地間，壽考非金石。古人報一飯，君子不苟得。憂來自悲歌，涕淚下沾臆。
感興五首  其三 歐陽修
清夜雖云長，白日亦易晚。循環百刻中，勢若丸走坂。盈虧自相補，得失何足算。餐霞可延年，飲酒誠自損。未知辛苦長，孰若適意短。二者一何偷，百年皆不免。顔回不著述，後世存愈遠。聖賢非虛名，惟善爲可勉。
感興五首  其四 歐陽修
仕宦希寸祿，庶無饑寒迫。讀書文章，本以代耕織。學成頗自喜，祿厚愈多責。挾山以超海，事有非其力。君子貴量能，無輕食人食。
感興五首  其五 歐陽修
唧唧復唧唧，夜歎曉未息。蟲聲急愈尖，病耳聞若刺。壯士易爲老，良時難再得。日月相隨東，天行自西北。三者不相謀，萬古無窮極。安知人間世，歲月忽已易。
吳學士石屏歌 歐陽修
晨光入林眾鳥驚，腷膊羣飛鴉亂鳴。穿林四散投空去，黄口巢中饑待哺。雌者下啄雄高盤，雄雌相呼飛復還。空林無人鳥聲樂，古木參天枝屈蟠。下有怪石橫樹間，煙埋草沒苔蘚斑。借問此景誰圖寫，乃是吳家石屏者。虢工刳山取山骨，朝鑱暮斵非一日，萬象皆從石中出。吾嗟人愚不見天地造化之初難，乃云萬物生自然。豈知鎸鑱刻畫醜與妍，千狀萬態不可殫。神愁鬼泣晝夜不得閑，不然安得巧工妙手憊精竭思不可到，若無若有縹緲生雲煙。鬼神功成天地惜，藏在虢山深處石。惟人有心無不獲，天地雖神藏不得。又疑鬼神好勝憎吾儕，欲極奇怪窮吾才，乃傳張生自西來。吳家學士見且咍，醉點紫毫淋墨煤。君才自與鬼神鬭，嗟我老矣安能陪。
初食車螯 歐陽修
纍纍盤中蛤，來自海之涯。坐客初未識，食之先歎嗟。五代昔乖隔，九州如剖瓜。東南限淮海，邈不通夷華。於時北州人，飲食陋莫加。雞豚爲異味，貴賤無等差。自從聖人出，天下爲一家。南產錯交廣，西珍富卭巴。水載每連舳，陸輸動盈車。谿潛細毛髮，海怪雄鬚牙。豈惟貴公侯，閭巷飽魚蝦。此蛤今始至，其來何晚邪。螯蛾聞二名久見南人誇。璀璨殼如玉，斑斕點生花。含漿不肯吐，得火遽已呀。共食惟恐後，急先屢成譁。但喜美無厭，豈思來甚遐。多慙海上翁，辛苦斵泥沙。
送裴如晦之吳江 歐陽修
雞鳴車馬馳，夜半聲未已。皇皇走聲利，與日爭寸晷。而我獨何爲，閑宴奉君子。京師十二門，四方來萬里。顧吾坐中人，暫聚浮雲爾。念子一扁舟，片帆如鳥起。文章富千箱，吏祿求斗米。白玉有時沽，青衫豈須恥。人生足憂患，合散乃常理。惟應當歡時，飲酒如飲水。
盤車圖 歐陽修
淺山嶙嶙，亂石矗矗，山石磽聱車碌碌。山勢盤斜隨澗谷，側轍傾轅如欲覆。出乎兩崖之隘口，忽見百里之平陸。坡長坂峻牛力疲，天寒日暮人心速。楊襃忍饑官太學，得錢買此纔盈幅。愛其樹老石硬，山回路轉。高下曲直，橫斜隱見。妍媸嚮背各有態，遠近分毫皆可辨。自言昔有數家筆，畫古傳多名姓失。後來見者知謂誰，乞詩梅老聊稱述。古畫畫意不畫形，梅詩詠物無隱情。忘形得意知者寡，不若見詩如見畫。乃知楊生真好奇，此畫此詩兼有之。樂能自足乃爲富，豈必金玉名高貲。朝看畫，暮讀詩，楊生得此可不饑。
答梅聖俞莫登樓 歐陽修
莫登樓，樂哉都人方競遊，樓闕夜氣春煙浮。玉輪東來從海陬，纖靄洗盡當空留。燈光月色爛不收，火龍銜山祝千秋。緣竿踏索雜幻優，鼓喧管咽耳欲咻。清風嫋嫋夜悠悠，瑩蹄文角車如流。婭姹扶欄車兩頭，髧髦垂鬟嬌未羞。念昔年少追朋儔，輕衫駿馬今則不。中年病多昏兩眸，夜視曾不如鵂鶹。足雖欲往意已休，惟思睡眠擁衾裯。人心利害兩不謀，春陽稍愆天子憂。安得四野陰雲油，甘澤以時豐麥麰。遊騎踏泥非我愁。
答聖俞莫飲酒 歐陽修
子謂莫飲酒，我謂莫作詩。花開木落蟲鳥悲，四時百物亂我思。朝吟摇頭暮蹙眉，雕肝琢腎聞退之。此翁此語還自違，豈如飲酒無所知。自古不飲無不死，惟有爲善不可遲。功施當世聖賢事，不然文章千載垂。其餘酩酊一罇酒，萬事崢嶸皆可齊。腐腸糟肉兩家說，計較屑屑何其卑。死生壽夭無足道，百年長短纔幾時。但飲酒，莫作詩，子其聽我言非癡。
思白兔雜言戲答公儀憶鶴之作 歐陽修
君家白鶴白雪毛，我家白兔白玉毫。誰將贈兩翁，謂此二物皎潔勝瓊瑶。已憐野性易馴擾，復愛仙格何孤高。玉兔四蹄不解舞，不如雙鶴能清嘷。低垂兩翅趁節拍，婆娑弄影誇嬌饒。兩翁念此二物者，久不見之心甚勞。京師少年殊好尚，意氣橫出爭雄豪。清罇美酒不輒飲，千金爭買紅顔韶。莫令少年聞我語，笑我乖僻遭譏嘲。或被偷開兩家籠，縱此二物令逍遥。兔奔滄海却入明月窟，鶴飛玉山千仞直上青松巢。索然兩衰翁，何以慰無憀。纖腰綠鬢既非老者事，玉山滄海一去何由招。
戲答聖俞 歐陽修
鶴行而啄，青玉嘴，枯松脚。兔蹲而纍，尖兩耳，攢四蹄。往往於人家高堂浄屋曾見之，錦裝玉軸掛壁垂。乍見拭目猶驚疑，羽毛襂褷眼睛活，若動不動如風吹。主人矜誇百金買，云此絕筆人間奇。畫師畫生不畫死，所得百分三二爾，豈如翫物翫其真。凡物可愛惟精神，況此二物物之珍。月光臨靜夜，雪色凌清晨。二物於此時，瑩無一點纖埃塵。不惟可醒醉翁醉，能使詩老詩思添清新。醉翁謂詩老，子勿誚我愚。老弄兔兒憐鶴雛，與子俱老其衰乎。奈何反捨我，欲問東家看舞姝。須防舞姝見客笑，白髮蒼顔君自照。
和梅龍圖公儀謝鷴 歐陽修
有詩鶴勿喜，無詩鷴勿悲。人禽固異性，所趣各有宜。朝戲青竹林，暮棲高樹枝。咿呦山鹿鳴，格磔野鳥啼。聲音不相通，各以類自隨。使鶴居籠中，垂頭以聽詩。鶢鶋享鍾鼓，魚鳥見西施。鷴鶴不宜爭，所爭良可知。蚍蜉與蟻子，爲物固已微。當彼兩交鬭，勇如聞鼓鼙。有心皆好勝，未免爭是非。於我一何薄，於彼一何私。欄檻啄花卉，叫號驚睡兒。跳踉兩脚長，落泊雙翅垂。何足充翫好，於何定妍媸。鷴口不能言，夜夢以告之。主人起謝鷴，從我今幾時。僮奴謹守護，出入煩提携。逍遥遂棲息，飲啄安雄雌。花底弄日影，風前理毛衣。豈非主人恩，報效爾宜思。主人今白髮，把酒無翠眉。養鶴鷴又妬，我言堪解頤。
和聖俞感李花 歐陽修
昨日摘花初見桃，今日摘花還見李。晴風暖日苦相催，春物所餘知有幾。中年多病壯心衰，對酒思歸未得歸。不及牆根花與草，春來隨處自芳菲。
折刑部海棠戲贈聖俞二首  其一 歐陽修
摇摇牆頭花，笑笑弄顔色。荒凉眾草間，露此紅的皪。草木本無情，及時如自得。青春不可恃，白日忽已昃。繞之重吟哦，歸坐成歎息。人生浪自苦，得酒且開釋。不見宛陵翁，作詩頭早白。
折刑部海棠戲贈聖俞二首  其二 歐陽修
摇摇牆頭花，豔豔爭青娥。朝見開尚少，暮看繁已多。不惜花開繁，所惜時節過。昨日枝上紅，今日隨流波。物理固如此，去來知奈何。達人但飲酒，壯士徒悲歌。
刑部看竹效孟效體 歐陽修
花妍兒女姿，零落一何速。竹色君子德，猗猗寒更綠。京師多名園，車馬紛馳逐。春風紅紫時，見此蒼翠玉。凌亂迸青苔，蕭踈拂華屋。森森日影閑，濯濯生意足。幸此接清賞，寧辭薦芳醁。黄昏人去鎖空廊，枝上月明春鳥宿。
贈沈博士歌 歐陽修
沈夫子，胡爲醉翁吟，醉翁豈能知爾琴。滁山高絕滁水深，空巖悲風夜吹林。山溜白玉懸青岑，一瀉萬仞源莫尋。醉翁每來喜登臨，醉倒石上遺其簪，雲荒石老歲月侵。子有三尺徽黄金，寫我幽思窮崎嶔。自言愛此萬仞水，謂是太古之遺音。泉淙石亂到不平，指下嗚咽悲人心。時時弄餘聲，言語軟滑如春禽。嗟乎沈夫子，爾琴誠工彈且止。我昔被謫居滁山，名雖爲翁實少年。坐中醉客誰最賢，杜彬琵琶皮作絃。自從彬死世莫傳，玉練鎖聲入黄泉。死生聚散日零落，耳冷心衰翁索莫。國恩未報慙祿厚，世事多虞嗟力薄。顔摧鬢改真一翁，心以憂醉安知樂。沈夫子謂我，翁言何苦悲。人生百年間，飲酒能幾時。攬及推琴起視夜，仰見河漢西南移。
和聖俞李侯家鴨脚子 歐陽修
鴨脚生江南，名實未相浮。絳囊因入貢，銀杏貴中州。致遠有餘力，好奇自賢侯。因令江上根，結實夷門秋。始摘纔三四，金奩獻凝旒。公卿不及識，天子百金酬。歲久子漸多，纍纍枝上稠。主人名好客，贈我比珠投。博望昔所徙，蒲萄安石榴。想其初來時，厥價與此侔。今也徧中國，籬根及牆頭。物性久雖在，人情逐時流。惟當記其始，後世知來由。是亦史官法，豈徒續君謳。
送吳生南歸 歐陽修
自我得曾子，於茲二十年。今又得吳生，既得喜且歎。古士不並出，百年猶比肩。區區彼江西，其產多材賢。吳生初自疑，所擬豈其倫。我始見曾子，文章初亦然。崑崙傾黄河，渺漫盈百川。决疏以道之，漸斂收橫瀾。東溟知所歸，識路到不難。吳生始見我，袖藏新文篇。忽從布褐中，百寶寫我前。明珠雜璣貝，磊砢或不圓。問生久懷此，奈何初無聞。吳生不自隱，欲吐羞俛顔。少也不自重，不爲鄉人憐。中雖知自悔，學問苦賤貧。自謂久而信，力行困彌堅。今來决疑惑，幸冀蒙洗湔。我笑謂吳生，爾其聽我言。世所謂君子，何異於眾人。眾人爲不善，積微成滅身。君子能自知，改過不逡巡。惟於斯二者，愚智遂以分。顔回不貳過，後世稱其仁。孔子過而更，日月披浮雲。子路初來時，雞冠佩豭豚。斬蛟射白額，後卒爲名臣。子既悔其往，人誰禦其新。醜夫祀上帝，孟子豈不云。臨行贈此言，庶可以書紳。
樂哉襄陽人送劉太尉從廣赴襄陽 歐陽修
嗟爾樂哉襄陽人，萬屋連甍清漢濱。語言輕清微带秦，南通交廣西峨岷。羅縠纖麗藥物珍，枇杷甘橘薦清罇。磊落金盤爛璘璘，槎頭縮項昔所聞。黄橙擣齏香復辛，春雷動地竹走根。錦苞玉筍味爭新，鳳林花發南山春。掩映谷口藏山門，樓臺金碧瓦鱗鱗。峴首高亭倚浮雲，漢水如天瀉沄沄。斜陽返照白鳥羣，兩岸桑柘雜耕耘。文王遺化已寂寞，千載誰復思其仁。荆州漢魏以來重，古今相望多名臣。嗟爾樂哉襄陽人，道扶白髮抱幼孫。遠迎劉侯朱兩輪，劉侯年少氣甚淳。詩書學問若寒士，罇俎談笑多嘉賓。往時邢洺有善政，至今遺愛留其民。誰能持我詩以往，爲我先賀襄陽人。
奉酬揚州劉舍人見寄之作 歐陽修
別君今幾時，歲月如插羽。悠悠寢與食，忽忽朝復暮。紛紛竟何爲，凜凜還自懼。朝廷無獻納，倉廩徒耗蠹。風霜苦見侵，衰病日增故。江湖豈不思，懇悃布已屢。美哉廣陵公，風政傳道路。優游侍從臣，左右天子顧。君來一何遲，我請亦有素。何當兩還分，尚冀一相遇。把手或未能，尺書幸時寓。
西齋手植菊花過節始開偶書奉呈聖俞 歐陽修
秋風吹浮雲，寒雨灑清曉。鮮鮮牆下菊，顔色一何好。好色豈能常，得時仍不早。文章損精神，何用覷天巧。四時悲代謝，萬物惜調槁。豈知寒鑑中，兩鬢甚秋草。東城彼詩翁，學問同少小。風塵世事多，日月良會少。我有一罇酒，念君思共倒。上浮黄金蕊，送以清歌裊。爲君發朱顔，可以却君老。
於劉功曹家見楊直講女奴彈琵琶戲作呈聖俞 歐陽修
大絃聲遲小絃促，十歲嬌兒彈啄木。啄木不啄新生枝，惟啄槎牙枯樹腹。花繁蔽日鎖空園，樹老參天杳深谷。不見啄木鳥，但聞啄木聲。春風和暖百鳥語，山路磽确行人行。啄木飛從何處來，花間葉底時丁丁。林空山靜啄愈響，行人舉頭飛鳥驚。嬌兒身小指撥硬，功曹廳冷絃索鳴。繁聲急節傾四坐，爲爾飲盡黄金觥。楊君好雅心不俗，太學官卑飯脫粟。嬌兒兩幅青布裙，三脚木牀坐調曲。奇書古畫不論價，盛以錦囊裝玉軸。披圖掩卷有時倦，卧聽琵琶仰看屋。客來呼兒旋梳洗，滿額花鈿貼黄菊。雖然可愛眉目秀，無奈長饑頭頸縮。宛陵詩翁勿誚渠，人生自足乃爲娛，此兒此曲翁家無。
長句送陸子履學士通判宿州 歐陽修
古人相馬不相皮，瘦馬雖瘦骨法奇。世無伯樂良可嗤，千金市馬惟市肥。騏驥伏櫪兩耳垂，夜聞秋風仰秣嘶。一朝絡以黄金羈，旦刷吳越暮燕陲。丈夫可憐憔悴時，世俗庸庸皆見遺。子履自少聲名馳，落筆文章天下知。開懷吐胸不自疑，世路迫窄多穽機。鬢毛零落風霜摧，十年江湖千首詩。歸來京國舊遊非，大笑相逢索酒巵。酒酣猶能弄峨眉，山川摇落百草腓。愛君不改青松枝，念君明當整驂騑。贈以瑶華期早歸，豈惟朋友相追隨，坐使臺閣生光輝。
送公期得假歸絳 歐陽修
風吹積雪銷太行，水暖河橋楊柳芳。少年初仕即京國，故里幾歸成鬢霜。山行馬瘦春泥滑，野飯天寒餳粥香。留連芳物佳節過，束带還來朝未央。
送宋次道學士赴太平州 歐陽修
古堤老柳藏春煙，桃花水下清明前。江南太守見之笑，擊鼓插旗催解船。侍中令德宜有後，學士清才方少年。文章秀粹得家法，筆畫點綴多餘妍。藏書萬卷復强記，故事累朝能口傳。來居侍從乃其職，遠置州郡誰謂然。交游一時盡英俊，車馬兩岸來聯翩。船頭朝轉暮千里，有酒胡不爲留連。
謝觀文王尚書惠西京牡丹 歐陽修
京師輕薄兒，意氣多豪俠。爭誇朱顔事年少，肯慰白髮將花插。尚書好事與俗殊，憐我霜毛苦蕭颯。贈以洛陽花滿盤，鬭麗爭奇紅紫雜。兩京相去五百里，幾日馳來足何捷。紫檀金粉香未吐，綠萼紅苞露猶浥。謂我嘗爲各陽客，頗向此花曾涉獵。憶昔進士初登科，始事相公沿吏牒。河南官屬盡賢俊，洛城池籞相連接。我時年纔二十餘，每到花開如蛺蝶。姚黄魏紅腰带鞓，潑墨齊頭藏綠葉。鶴翎添色又其次，此外雖妍猶婢妾。爾來不覺三十年，歲月纔如熟羊胛。無情草木不改色，多難人生摧拉。見花了了雖舊識，感物依依幾抆睫。念昔逢花必沽酒，起坐驩呼屢傾榼。而今得酒復何爲，愛花繞之空百匝。心衰力懶難勉彊，與昔一何殊勇怯。感公意厚不知報，墨筆淋漓口徒囁。
送朱職方提舉運鹽 歐陽修
齊人謹鹽筴，伯者之事爾。計口收其餘，登耗以生齒。民充國亦富，粲若有條理。惟非三王法，儒者猶爲恥。後世益不然，榷奪由漢始。權量自持操，屑屑已甚矣。穴竈如蜂房，熬波銷海水。豈知戴白民，食淡有至死。物艱利俞厚，令出姦隨起。良民陷盜賊，峻法難禁止。問官得幾何，月課煩笞箠。公私兩皆然，巧拙可知己。英英職方郎，文行粹而美。連年宿與泗，有政皆可紀。忽來從辟書，感激赴知己。閔然哀遠人，吐策獻天子。治國如治身，四民猶四體。奈何窒其一，無異鈦厥趾。工作百商行，本末相表裏。臣請通其流，爲國掃泥滓。金錢歸府藏，滋味飽閭里。利害難先言，幾月可較比。鹽官皆謂然，丞相曰可喜。適時乃爲才，高論徒譎詭。夷吾苟今出，未以彼易此。隋堤樹毿毿，汴水流瀰瀰。子行其勉旃，吾黨方傾耳。
嘗新茶呈聖俞 歐陽修
建安三千里，京師三月嘗新茶。人情好先務取勝，百物貴早相矜誇。年窮臘盡春欲動，蟄雷未起驅龍蛇。夜聞擊鼓滿山谷，千人助叫聲喊呀。萬木寒癡睡不醒，惟有此樹先萌芽。乃知此爲最靈物，宜其獨得天地之英華。終朝採摘不盈掬，通犀銙小圓復窊。鄙哉穀雨槍與旗，多不足貴如刈麻。建安太守急寄我，香蒻包裹封題斜。泉甘器潔天色好，坐中揀擇客亦嘉。新香嫩色如始造，不似來遠從天涯。停匙側盞試水路，拭目向空看乳花。可憐俗夫把金錠，猛火炙背如暇蟇。由來真物有真賞，坐逢詩老頻咨嗟。須臾共起索酒飲，何異奏雅終淫哇。
次韻再作 歐陽修
吾年向老世味薄，所好未衰惟飲茶。建谿苦遠雖不到，自少嘗見閩人誇。每嗤江浙凡茗草，叢生狼藉惟藏蛇。豈如含膏入香作金餅，蜿蜒兩龍戲以呀。其餘品第亦奇絕，愈小愈精皆露芽。泛之白花如粉乳，乍見紫面生光華。手持心愛不欲碾，有類弄印幾成窊。論功可以療百疾，輕身久服勝胡麻。我謂斯言頗過矣，其實最能祛睡邪。茶官貢餘偶分寄，地遠物新來意嘉。新烹屢酌不知厭，自謂此樂真無涯。未言久食成手顫，已覺疾饑生眼花。客遭水厄疲捧椀，口吻無異蝕月蟇。僮奴傍視疑復笑，嗜好乖僻誠堪嗟。更蒙酬句怪可駭，兒曹助噪聲哇哇。
樂郊詩 歐陽修
樂郊何所樂，所樂從公遊。三日公不出，其民蹙然愁。一聞車馬音，從者如雲浮。吾問鄆之人，無乃失業不。云惟安其業，然後樂其休。樂郊何所有，胡不考公詩。有山在其東，有水出逶夷。有臺以臨望，有沼以游嬉。俯仰迷上下，朱欄映清池。草木非一種，青紅隨四時。其餘雖瑣屑，處置各有宜。樂郊何以名，吾爲本其意。自古賢哲人，所存非一世。當時偶然迹，來者因不廢。鄆非公久留，公去民孰賴。此亭公所登，此樹公所憩。俾民百年思，豈取一日醉。
洗兒歌 歐陽修
月暈王色如虹蜺，深山猛虎夜生兒。虎兒可愛光陸離，開眼已有百步威。詩翁雖老神骨秀，想見嬌嬰目與眉。木星之精爲紫氣，照山生玉水生犀。兒翁不比他兒翁，三十年名天下知。材高位下眾所惜，天與此兒聊慰之。翁家洗兒眾人喜，不惜金錢散閭里。宛陵他日見高門，車馬煌煌梅氏子。
鳴鳩 歐陽修
天將陰，鳴鳩逐婦鳴中林，鳩婦怒啼無好音。天雨止，鳩呼雪歸鳴且喜，婦不亟歸呼不已。逐之其去恨不早，呼不肯來固其理。吾老病骨知陰晴，每愁天陰聞此聲。日長思睡不可得，遭爾聒聒何時停。眾鳥笑鳴鳩，爾拙固無匹。不能娶巧婦，以共營家室。寄巢生子四散飛，一身有婦長相失。夫婦之恩重太山，背恩棄義須臾間。心非無情不得已，物有至拙誠可憐。君不見人心百態巧且艱，臨危利害兩相關。朝爲親戚暮仇敵，自古常嗟交道難。
代鳩婦言 歐陽修
斑然錦翼花簇簇，雄雌相隨樂不足。抱雛出卵翅羽成，豈料一朝還反目。人言嫁雞逐雞飛，安知嫁鳩被鳩逐。古來有盛必有衰，富貴莫忘貧賤時。女棄父母嫁曰歸，中道捨君何所之。天生萬物各有類，誰謂鳥獸爲無知。雖無仁義不情愛，苟聞此言寧不悲。
看花呈子華內翰 歐陽修
老雖可憎還可嗟，病眼眵昏愁看花。不知花開桃與李，但見紅白何交加。春深雨露新洗濯，日暖金碧相輝華。浮香著物收不得，含意欲吐情無涯。可愛踈簾靜相對，最宜落日初西斜。時傾賜壺共斟酌，及此峰鳥方諠譁。凡花易見不足數，禁籞難到堪歸誇。老病對此不知厭，年少何用苦思家。
啼鳥 歐陽修
提葫蘆，提葫蘆，不用沽美酒。宮壺日賜新撥醅，老病足以扶衰朽。百舌子，百舌子，莫道泥滑滑。宮花正好愁雨來，暖日方催花亂發。苑樹千重綠暗春，珍禽綵羽自成羣。花開祗慣迎黄屋，鳥語初驚見外人。千聲百囀忽飛去，枝上自落紅紛紛。畫簾陰陰隔宮燭，禁漏杳杳深千門。可憐枕上五更聽，不似滁州山裏聞。
和聖俞唐書局後叢莽中得芸香一本之作用其韻 歐陽修
有芸黄其華，在彼眾草中。清香濯曉露，秀色摇春風。幸依華堂陰，一顧曾不蒙。大雅彼君子，偶來從學宮。文章高一世，論議伏羣公。多識由博學，新篇匪雕蟲。唱酬爛眾作，當輝發幽叢。在物苟有用，得時寧久窮。可嗟凡草木，糞壤自青紅。
答劉原父舍人見過後中夜酒定復追昨日所覽雜記并簡梅聖俞之作 歐陽修
君子忽我顧，貧家復何有。虛堂來清風，佳果薦燭酒。簡編記遺逸，論議相可否。欲知所書人，其骨多已朽。前者既已然，後來寧得久。所以昔人云，杯行莫停手。
有贈余以端谿綠石枕與蘄州竹簟皆佳物也余既喜睡而得此二者不勝其樂奉呈原父舍人聖俞直講 歐陽修
端谿琢出缺月樣，蘄州織成雙水紋。呼兒置枕展方簟，赤日正午天無雲。黄琉璃光綠玉潤，瑩浄冷滑無埃塵。憶昨開封暫陳力，屢乞殘骸避煩劇。聖君哀憐大臣閔，察見衰病非虛飾。猶蒙不使如罪去，特許遷官還舊職。選材臨事不堪用，見利無慙惟苟得。一從僦舍居城南，官不坐曹門少客。自然唯與睡相宜，以懶遭閑何愜適。從來羸茶苦疲困，況此煩羣正炎赫。少壯喘息人莫聽，中年鼻鼾尤惡聲。癡兒掩耳謂雷作，竈婦驚窺疑釜鳴。蒼蠅蠛蠓任緣撲，蠹書懶架拋縱橫。神昏氣燭一如此，言語思慮何由清。嘗聞李白好飲酒，欲與鐺杓同生死。我今好睡又過之，身與二物爲三爾。江西得請在旦暮，收拾歸裝從此始。終當卷簟携枕去，筑室買田清潁尾。
夜聞風聲有感奉呈原父舍人聖俞直講 歐陽修
夜半羣動息，有風生樹端。颯然飄我衣，起坐爲長歎。苦暑君勿厭，初凉君勿歡。暑在物猶盛，凉歸歲將寒。清霜忽以飛，零露亦漙漙。霜露本無情，豈肯私蕙蘭。不獨草木爾，君形安得完。櫛髮變新白，鑑容銷故丹。風埃共侵迫，心志亦摧殘。萬古一飛隼，兩曜雙跳丸。擾擾賢與愚，流沙逐驚湍。其來固如此，獨久知誠難。服食爲藥悞，此言真不刊。但當飲美酒，何必被輕紈。
答梅聖俞大雨見寄 歐陽修
夕雲若頹山，夜雨如决渠。俄然見青天，燄燄升蟾蜍。倏忽陰氣生，四面如吹噓。狂雷走昏黑，驚電照夔魖。搜尋起龍蟄，下擊墓與墟。雷聲每軒轟，雨勢隨疾徐。初若浩莫止，俄收閴無餘。但掛千丈虹，紫翠橫空虛。頃刻百變態，晦明誰卷舒。豈知下土人，水潦沒襟裾。擾擾泥淖中，無異鴨與豬。嗟我來京師，庇身無弊廬。閑坊僦古屋，卑陋雜里閭。鄰注湧溝竇，街流溢庭除。出門愁浩渺，閉戶恐爲潴。牆壁豁四達，幸家無貯儲。蝦蟇鳴竈下，老婦但欷歔。九門絕來薪，朝爨欲毀車。壓溺委性命，焉能顧圖書。乃知生堯時，未免憂爲魚。梅子猶念我，寄聲憂我居。慰我以新篇，琅琅比瓊琚。官閑行能薄，補益愧空疎。歲月行晚矣，江湖盍歸歟。吾居傳郵爾，此計豈躊躇。
答聖俞白鸚鵡雜言 歐陽修
憶昨滁山之人贈我玉兔子，粵明年春玉兔死。日陽晝出月夜明，世言兔子望月生。謂此瑩然而白者，譬夫水之爲雪而爲冰，皆得一陰凝結之純精。常恨處非大荒窮北極寒之曠野，養違其性夭厥齡。豈知火維地荒絕，漲海連天沸天熱。黄冠黑距人語言，有鳥玉衣尤皎潔。乃知物生天地中，萬殊難以一理通。海中洲島窮人迹，來市廣州纔八國。其間注輦來最稀，此鳥何年隨海舶。誰能徧歷海上峯，萬怪千奇安可極。兔生明月月在天，玉兔不能久人間。況爾來從炎瘴地，豈識中州霜雪寒。渴雖有飲饑有啄，羈紲終知非爾樂。天高海闊路茫茫，嗟爾身微羽毛弱。爾能識路知所歸，吾欲開籠縱爾飛。俾爾歸詫宛陵詩，此老詩名聞四夷。
清明前一日韓子華以靖節斜川詩見招遊李園既歸遂苦風雨三日不能出窮坐一室家人輩倒殘壺得酒數杯泥深道路無人行去市又遠索於筐筥得枯魚乾蝦數種彊飲疾醉昏然便寐既覺索然因書所見奉呈聖俞 歐陽修
少年喜追隨，老大厭諠譁。慙愧二三子，邀我行看花。花開豈不好，時節亦云嘉。因病既不飲，眾歡獨成嗟。管絃暫過耳，風雨愁還家。三日不出門，堆豗類寒鴉。妻兒强我飲，飣餖果與瓜。濁酒傾殘壺，枯魚雜乾蝦。小婢立我前，赤脚兩髻丫。軋軋鳴雙絃，正如艣嘔啞。坐令江湖心，浩蕩思無涯。寵祿不知報，鬢毛今已華。有田清潁間，尚可事桑麻。安得一黄犢，幅巾駕柴車。
奉答原甫見過寵示之作 歐陽修
不作流水聲，行將二十年。吾生少賤足憂患，憶昔有罪初南遷。飛帆洞庭入白浪，墮淚三峽聽流泉。援琴寫得入此曲，聊以自慰窮山間。中間永陽亦如此，醉卧幽谷聽潺湲。自從還朝戀榮祿，不覺鬢髮俱凋殘。耳衰聽重手漸顫，自惜指法將誰傳。偶欣日色曝書畫，試拂塵埃張斷絃。嬌兒癡女遶翁膝，爭欲彊翁聊一彈。紫微閣老適我過，愛我指下聲泠然。戲君此是伯牙曲，自古常歎知音難。君雖不能琴，能得琴意斯爲賢。自非樂道甘寂寞，誰肯顧我相留連。興闌束带索馬去，却鎖塵匣包青氈。
會飲聖俞家有作兼呈原父景仁聖從 歐陽修
憶昨九日訪君時，正見階前兩叢菊。愛之欲繞行百匝，庭下不能容我足。折花却坐時嗅之，已醉還家手猶馥。今朝我復到君家，兩菊階前猶對束。枯莖槁葉苦風霜，無復滿叢金間綠。京師誰家不種花，碧砌朱欄敞華屋。奈何來對兩枯株，共坐窮簷何局促。詩翁文字發天葩，豈比青紅凡草木。凡草開花數日間，天葩無根長在目。遂令我每飲君家，不覺長缾卧牆曲。坐中年少皆賢豪，莫怪我今雙鬢禿。須知朱顔不可恃，有酒當歡且相屬。
依韻奉酬聖俞二十五兄見贈之作 歐陽修
與君結交遊，我最先眾人。我少既多難，君家常苦貧。今爲兩衰翁，髮白面亦皴。念在懷中玉，不及市上珉。珉賤易爲價，玉棄久埋塵。惟能吐文章，白虹射星辰。幸同居京城，遠不隔重闉。朝罷二三公，隨我如魚鱗。君聞我來喜，置酒留逡巡。不待玉人請，自脫頭上巾。歡情雖漸鮮，老意益相親。窮達何足道，古來茲理均。
小飲坐中贈別祖擇之赴陜府 歐陽修
明日君當千里行，今朝始共一罇酒。豈惟明日難重持，試思此會何嘗有。京師九衢十二門，車馬煌煌事奔走。花開誰得屢相過，盞到莫辭頻舉手。驩情落寞酒量減，置我不須論老朽。奈何公等氣方豪，雲夢正當吞八九。擇之名聲重當世，少也多奇晚方偶。西州政事藹風謠，右掖文章煥星斗。待君歸日我何爲，手把鋤犂汝陰叟。
奉答聖俞達頭魚之作 歐陽修
吾聞海之大，物類無窮極。蟲蝦淺水間，蠃蜆如山積。毛魚與鹿角，一龠數千百。收藏各有時，嗜好無南北。其微既若斯，其大有莫測。波濤浩渺中，島嶼生頃刻。俄而沒不見，始悟出背脊。有時隨潮來，暴死疑遭謫。海人相呼集，刀鋸爭剖析。骨節駭專車，鬚芒侔劒戟。腥聞數十里，餘臭久乃息。始知百川歸，固有含容德。潛奇與祕寶，萬狀不一識。嗟彼達頭微，誰傳到京國。乾枯少滋味，治洗費炮炙。聊茲知異物，豈足薦佳客。一旦辱君詩，虛名從此得。
送刁紡推官歸潤州 歐陽修
翹翹名家子，自少能慷慨。嘗從幕府辟，躍馬臨窮塞。是時西邊兵，屢戰輒奔潰。歸來買良田，俛首學秉耒。家爲白酒醇，門掩青山對。優游可以老，世利何足愛。奈何從所知，又欲向并代。主人忽南遷，此計亦中悔。彼在吾往從，彼去吾亦退。與人交若此，可以言節槩。
夜坐彈琴有感二首呈聖俞  其一 歐陽修
吾愛陶靖節，有琴常自隨。無絃人莫聽，此樂有誰知。君子篤自信，眾人喜隨時。其中苟有得，外物竟何爲。寄謝伯牙子，何須鍾子期。
夜坐彈琴有感二首呈聖俞  其二 歐陽修
鍾子忽已死，伯牙其已乎。絕絃謝世人，知音從此無。瓠巴魚自躍，此事見於書。師曠嘗一鼓，羣鶴舞空虛。吾恐二三說，其言皆過歟。不然古今人，愚智邈已殊。奈何人有耳，不及鳥與魚。
二月雪 歐陽修
寧傷桃李花，無損杞與菊。杞菊吾所嗜，惟恐食不足。花開少年事，不入老夫目。老夫無遠慮，所急在口腹。風晴日暖雪初銷，踏泥自採籬邊綠。
歸田四時樂春夏二首  其一 歐陽修
春風二月三月時，農夫在田居者稀。新陽晴暖動膏脈，野水泛灧生光輝。鳴鳩聒聒屋上啄，布穀翩翩桑下飛。碧山遠映丹杏發，青草暖眠黄犢肥。田家此樂知者誰，吾獨知之胡不歸。吾已買田清潁上，更欲臨流作釣磯。
歸田四時樂春夏二首  其二 歐陽修
南風原頭吹百草，草木叢深茅舍小。麥穗初齊稚子嬌，桑葉正肥蠶食飽。老翁但喜歲年熟，餉婦安知時節好。野棠棃密啼晚鶯，海石榴紅囀山鳥。田家此樂知者誰，我獨知之歸不早。乞身當及彊健時，顧我蹉跎已衰老。
明妃曲和王介甫作 歐陽修
胡人以鞍馬爲家，射獵爲俗。泉甘草美無常處，鳥驚獸駭爭馳逐。誰將漢女嫁胡兒，風沙無情貌如玉。身行不遇中國人，馬上自作思歸曲。推手爲琵却手琶，胡人共聽亦咨嗟。玉顔流落死天涯，琵琶却傳來漢家。漢宮爭按新聲譜，遺恨已深聲更苦。纖纖女手生洞房，學得琵琶不下堂。不識黄雲出塞路，豈知此聲能斷腸。
盆池 歐陽修
西江之水何悠哉，經歷灨石險且回。餘波拗怒猶涵澹，奔濤擊浪常喧豗。有時夜上滕王閣，月照浄練無纖埃。楊闌左里在其北，無風浪起傳古來。老蛟深處厭窟穴，蛇身微行見者猜。呼龍瀝酒未及祝，五色粲爛高崔嵬。忽然遠引千丈去，百里水面中分開。收蹤滅跡莫知處，但有雨雹隨風雷。千奇萬變聊一戲，豈顧溺死爲可哀。輕人之命若螻螘，不止山嶽將傾頹。此外魚蝦何足道，厭飫但覺腥盤杯。壯哉豈不快耳目，胡爲守此空牆隈。陶盆斗水仍下漏，四岸久雨生莓苔。遊魚撥撥不盈寸，泥潛日炙愁暴鰓。魚誠不幸此跼促，我能决去反徘徊。
再和明妃曲 歐陽修
漢宮有佳人，天子初未識。一朝隨漢使，遠嫁單于國。絕色天下無，一失難再得。雖能殺畫工，於事竟何益。耳目所及尚如此，萬里安能制夷狄。漢計誠已拙，女色難自誇。明妃去時淚，灑向枝上花。狂風日暮起，飄泊落誰家。紅顔勝人多薄命，莫怨春風當自嗟。
奉送原甫侍讀出守永興 歐陽修
酌君以荆州魚枕之蕉，贈君以宣城鼠須之管。酒如長虹飲滄海，筆若駿馬馳平坂。愛君尚少力方豪，嗟我信衰歡漸鮮。文章驚世知名早，意氣論交相得晚。魚枕蕉，一舉十分當覆盞。鼠須管，爲物雖微情不淺。新詩醉墨時一揮，別後寄我無辭遠。
哭聖俞 歐陽修
昔逢詩老伊水頭，青衫白馬渡伊流。灘聲八節響石樓，坐中辭氣凌清秋。一飲百盞不言休，酒酣思逸語更遒。河南丞相稱賢侯，後車日載枚與鄒。我年最少力方優，明珠白璧相報投。詩成希深擁鼻謳，師魯卷舌藏戈矛。三十年間如轉眸，屈指十九歸山丘，凋零所餘身百憂。晚登玉墀侍珠旒，詩老齏鹽太學愁。乖離會合謂無由，此會天幸非人謀。頷鬚已白齒根浮，子年加我貌則不。歡猶可彊閑屢偷，不覺歲月成淹留。文章落筆動九州，釜甑過午無饙餾。良時易失不早收，篋櫝瓦礫遺琳璆。薦賢轉石古所尤，此事有職非吾羞。命也難知理莫求，名聲赫赫掩諸幽。翩然素旐歸一舟，送子有淚流如溝。
寄題劉著作羲叟家園效聖俞體 歐陽修
嘉子治新園，乃在太行谷。山高地苦寒，當樹所宜木。羣花媚春陽，開落一何速。凜凜心節奇，惟應松與竹。毋栽當暑槿，寧種深秋菊。菊死抱枯枝，槿豔隨昏旭。黄楊雖可愛，南土氣常燠。未知經雪霜，果自保其綠。顔色苟不衰，始知根性足。此外眾草花，徒能悅凡目。千金買姚黄，慎勿同流俗。
西齋小飲贈別陜州沖卿學士 歐陽修
今日胡不樂，眾賓會高堂。坐中瀛洲客，新佩太守章。豈無芳罇酒，笑語共一觴。亦有嘉菊叢，新苞弄微黄。所嗟時易晚，節物已凄凉。羣鷺方盛集，離鴻獨高翔。山川正摇落，行李怯風霜。君子樂爲政，朝廷須儁良。歸來紫微閣，遺愛在甘棠。
奉答原甫九月八日見過會飲之作 歐陽修
老大惜時節，少年輕別離。我歌君當和，我酌君勿辭。豔豔庭下菊，與君吟繞之。擷其黄金蕊，泛此白玉巵。君勿愛此花，問君此何時。秋風日益高，霜露漸離披。芳歲忽已晚，朱顔從此衰。念君將捨我，車馬去有期。君行一何樂，我意獨不怡。飛兔不戀羣，奔風誰能追。老驥但伏櫪，壯心良可悲。
予作歸鴈亭於滑州後十有五年梅公儀來守是邦因取余詩刻于石又以長韻見寄因以答之 歐陽修
風吹城頭秋草黄，仰見鳴鴈初南翔。秋草風吹春復綠，南鴈北飛聲肅肅。城下臺邊桃李蹊，憶初披荒手植之。雪消冰解草木動，因記鴻鴈將歸時。爾來十載空遺迹，飛鴈年年自南北。臺傾餘址草荒凉，樹老無花春寂歷。東州太守詩尤美，組織文章爛如綺。長篇大句琢方石，一日都城傳百紙。我思古人無不然，慷慨功名垂百年。沉碑身後念陵谷，把酒泣下悲山川。一時留賞雖邂逅，後世傳之因不朽。
寄題洛陽致政第少卿靜居堂 歐陽修
洛人皆種花，花發有時闌。君家獨種玉，種玉產琅玕。子弟守家法，名聲聳朝端。歲時歸拜慶，閭里亦相歡。西臺有道氣，自少服靈丸。春酒養眉壽，童顔如渥丹。清談不倦客，妙思喜揮翰。壯也已吏隱，興餘方掛冠。臨風想高誼，懷祿愧盤桓。
鬼車 歐陽修
嘉祐六年秋，九月二十有八日，天愁無光月不出。浮雲蔽天眾星沒，舉手嚮空如抹漆。天昏地黑有一物，不見其形，但聞其聲。其初切切凄凄，或高或低。乍似玉女調玉笙，眾管參差而不齊。既而咿咿呦呦，若軋若抽。又如百兩江州車，回輪轉軸聲啞嘔。鳴機夜織錦江上，羣鴈驚起蘆花洲。吾謂此何聲，初莫窮端由。老婢撲燈呼兒曹，云此怪鳥無匹儔。其名爲鬼車，夜載百鬼凌空遊。其聲雖小身甚大，翅如車輪排十頭。凡鳥有一口，其鳴已啾啾。此鳥十頭有十口，口插一舌連一喉。一口出一聲，千聲百響更相酬。昔時周公居東周，厭聞此鳥憎若讎。夜呼庭氏率其屬，彎弧俾逐出九州。射之三發不能中，天遣天狗從空投。自從狗嚙一頭落，斷頸至今青血流。爾來相距三千秋，晝藏夜出如鵂鶹。每逢陰黑天外過，乍見火光驚輒墮。有時餘血下點污，所遭之家家必破。我聞此語驚且疑，反祝疾飛無我禍。我思天地何茫茫，百物巨細理莫詳。吉兇在人不在物，一蛇兩頭反爲祥。却呼老婢炷燈火，捲簾開戶清華堂。須臾雲散眾星出，夜靜皎月流清光。
感二子 歐陽修
黄河一千年一清，岐山鳴鳳不再鳴。自從蘇梅二子死，天地寂默收雷聲。百蟲壞戶不啟蟄，萬木逢春不發萌。豈無百鳥解言語，喧啾終日無人聽。二子精思極搜抉，天地鬼神無遁情。及其放筆騁豪俊，筆下萬物生光榮。古人謂此覷天巧，命短疑爲天公憎。昔時李杜爭橫行，麒麟鳳凰世所驚。二物非能致太平，須時太平然後生。開元天寶物盛極，自此中原疲戰爭。英雄白骨化黄土，富貴何止浮雲輕。唯有文章爛日星，氣凌山岳常崢嶸。賢愚自古皆共盡，突兀空留後世名。
讀書 歐陽修
吾生本寒儒，老尚把書卷。眼力雖已疲，心意殊未倦。正經首唐虞，僞說起秦漢。篇章異句讀，解詁及箋傳。是非自相攻，去取在勇斷。初如兩軍交，乘勝方酣戰。當其旗鼓催，不覺人馬汗。至哉天下樂，終日在几案。念昔始從師，力學希仕宦。豈敢取聲名，惟期脫貧賤。忘食日已晡，燃薪夜侵旦。謂言得志後，便可焚筆硯。少償辛苦時，惟事寢與飯。歲月不我留，一生今過半。中間嘗忝竊，內外職文翰。官榮日清近，廩給亦豐羨。人情慎所習，酖毒比安宴。漸追時俗流，稍稍學營辦。盃盤窮水陸，賓客羅俊彥。自從中年來，人事攻百箭。非惟職有憂，亦自老可歎。形骸苦衰病，心志迹退懦。前時可喜事，閉眼不欲見。惟尋舊讀書，簡編多朽斷。古人重溫故，官事幸有間。乃知讀書勤，其樂固無限。少而干祿利，老用忘憂患。又知物貴久，至寶見百鍊。紛華暫時好，俯仰浮雲散。淡泊味愈長，始終殊不變。何時乞殘骸，萬一免罪譴。買書載舟歸，筑室潁水岸。平生頗論述，銓次加點竄。庶幾垂後世，不默死芻豢。信哉蠹書魚，韓子語非訕。
鵯鵊詞 歐陽修
龍樓鳳闕鬰崢嶸，深宮不聞更漏聲。紅紗蠟燭愁夜短，綠窗鵯鵊催天明。一聲兩聲人漸起，金井轆轤聞汲水。三聲四聲促嚴粧，紅靴玉带奉君王。萬年枝軟風露濕，上下枝間聲轉急。南衙促仗三衛列，九門放鑰千官入。重城禁籞鎖池臺，此鳥飛從何處來。君不見潁河東岸村陂闊，山禽野鳥常嘲哳。田家惟聽夏雞聲，夜夜垅頭耕曉月。可憐此樂獨吾知，眷戀君恩今白髮。
初食雞頭有感 歐陽修
六月京師暑雨多，夜夜南風吹芡嘴。凝祥池鎖會靈園，僕射荒陂安可擬。爭先園客採新苞，剖蚌得珠從海底。都城百物貴新鮮，厥價難酬與珠比。金盤磊落何所薦，滑臺撥醅如玉醴。自慙竊食萬錢厨，滿口飄浮嗟病齒。却思年少在江湖，野艇高歌菱荇裏。香新味全手自摘，玉潔沙磨軟還美。一瓢固不羨玉鼎，萬事適情爲可喜。何時遂買潁東田，歸去結茅臨野水。
雙井茶 歐陽修
西江水清江石老，石上生茶如鳳爪。窮臘不寒春氣早，雙井芽生先百草。白毛囊以紅碧紗，十斤茶養一兩芽。長安富貴五侯家，一啜猶須三日誇。寶雲日注非不精，爭新棄舊世人情。豈知君子有常德，至寶不隨時變易。君不見建溪龍鳳團，不改舊時香味色。
贈李士寧 歐陽修
蜀狂士寧者，不邪亦不正。混世使人疑，詭譎非一行。平生不把筆，對酒時高詠。初如不著意，語出多奇勁。傾財解人難，去不道名姓。金錢買酒醉高樓，明月空床眠不醒。一身四海即爲家，獨行萬里聊乘興。既不採藥賣都市，又不點石化黄金。進不干公卿，退不隱山林。與之游者但愛其人而莫見其術，安知其心。吾聞有道之士游心太虛，逍遥出入，常與道俱。故能入火不熱，入水不濡。嘗聞其語，而未見其人也，豈斯人之徒歟。不然言不純師，行不純德。而滑稽玩世，其東方朔之流乎。
明妃小引 歐陽修
漢宮諸女嚴粧罷，共送明妃溝水頭。溝上水聲來不斷，花隨水去不回流。上馬即知無返日，不須出塞始堪愁。
感事四首  其一 歐陽修
老者覺時速，閑人知日長。日月本無情，人心有閑忙。努力取功名，斷碑埋路傍。逍遥林下士，丘垅亦相望。長生既無藥，濁酒且盈觴。
感事四首  其二 歐陽修
空山一道士，辛苦學延齡。一旦隨物化，反言仙已成。開墳見空棺，謂已超青冥。尸解如蛇蟬，換骨蛻其形。既云須變化，何不任死生。
感事四首  其三 歐陽修
仙境不可到，誰知仙有無。或乘九斑虬，或駕五雲車。朝倚扶桑枝，暮遊崑崙墟。往來幾萬里，誰復遇諸涂。富貴不還鄉，安事富貴歟。神仙人不見，魑魅與爲徒。人生不免死，魂魄入幽都。仙者得長生，又云超太虛。等爲不在世，與鬼亦何殊。得仙猶若此，何況不得乎。寄謝山中人，辛勤一何愚。
感事四首  其四 歐陽修
莫笑學仙人，山中苦岑寂。試看青松鶴，何似朱門客。朱門炙手熱，來者無時息。何嘗問寒暑，豈暇謀寢食。彊顔悅憎怨，擇語防仇敵。眾欲苦無厭，有求期必獲。敢辭一身勞，豈塞天下責。風波卒然起，禍患藏不測。神仙雖杳茫，富貴意何得。
新春有感寄常夷埔 歐陽修
余生本羈孤，自少已非壯。今而老且病，何用苦惆悵。誤蒙三聖知，貪得過其量。恩私未知報，心志已凋喪。軒裳德不稱，徒自取譏謗。豈若常夫子，一瓢安陋巷。身雖草莽間，名在朝廷上。惟余服德義，久已慕恬曠。矧亦有吾廬，東西正相望。不須駕柴車，自可策蔾杖。坐驚顔鬢日摧頹，及取新春歸去來。共載一舟浮野水，焦陂四面百花開。
昇天檜 歐陽修
青牛西出關，老聃始著五千言。白鹿去昇天，爾來忽已三千年。當時遺迹至今在，隱起蒼檜猶依然。惟能乘變化，所以爲神仙。驅鸞駕鶴須臾間，飄忽不見如雲煙。奈何此鹿起平地，更假草木相攀緣。乃知神仙事茫昧，真僞莫究徒自傳。雪霜不改終古色，風雨有聲當夏寒。境清物老自可愛，何必詭怪窮根源。
憶焦陂 歐陽修
焦陂荷花照水光，未到十里聞花香。焦陂八月新酒熟，秋水魚肥鱠如玉。清河兩岸柳鳴蟬，直到焦陂不下船。笑向漁翁酒家保，金龜可解不須錢。明日君恩許歸去，白頭酣詠太平年。
贈許道人 歐陽修
洛城三月亂鸎飛，潁陽山中花發時。徃來車馬遊山客，貪看山花踏山石。紫雲仙洞鎖雲深，洞中有人人不識。飄飄許子旌陽後，道骨仙風本仙胄。多年洗耳避世喧，獨卧寒巖聽山溜。至人無心不算心，無心自得無窮壽。忽來顧我何慇懃，笑我白髮老紅塵。子歸爲筑巖前室，待我明年乞得身。
送龍茶與許道人 歐陽修
潁陽道士青霞客，來似浮雲去無迹。夜朝北斗太清壇，不道姓名人不識。我有龍團古蒼璧，九龍泉深一百尺。憑君汲井試烹之，不是人間香味色。
馴鹿 歐陽修
朝渴飲清池，暮飽眠深柵。慙媿主人恩，自非殺身難報德。主人施恩不待報，哀爾胡爲網羅獲。南山藹藹動春陽，吾欲縱爾山之傍。巖崖雪盡飛泉溜，澗谷風吹百草香。飲泉齧草當遠去，山後山前射生戶。
留題齊州舜泉 歐陽修
岸有時而爲谷，海有時而爲田，虞舜已歿三千年。耕田浚井雖鄙事，至今遺迹存依然。歷山之下有寒泉，向此號泣于旻天。無情草木亦改色，山川慘淡生雲煙。一朝垂衣正南面，臯夔稷契來聯翩。功高德大被萬世，今人過此猶留連。齊州太守政之暇，鑿渠開沼疏清漣。遊車擊轂惟恐後，眾卉亂發如爭先。豈徒邦人知樂此，行客亦爲留征軒。
山齋戲書絕句二首  其一 歐陽修
密脾未滿蜂採花，麥垅已深鳩喚雨。正是山齋睡足時，不覺花間日亭午。
山齋戲書絕句二首  其二 歐陽修
經春老病不出門，坐見羣芳爛如雪。正當年少惜花時，日日春風吹石裂。
嘲少年惜花 歐陽修
紛紛紅蕊落泥沙，少年何用苦咨嗟。春風自是無情物，肯爲汝惜無情花。今年花落明年好，但見花開人自老。人老不復少，花開還更新。使花如解語，應笑惜花人。
出郊見田家蠶麥已成慨然有感 歐陽修
誰謂田家苦，田家樂有時。車鳴繅白繭，麥熟囀黄鸝。田家此樂幾人知，幸獨知之未許歸。逢時得寵已逾分，報國無能徒爾爲。收取玉堂揮翰手，却尋南畝把鋤犁。
射生戶 歐陽修
射生戶，前日獻一豹，今日獻一狼。豹因傷我牛，狼因食我羊。狼豹誠爲害人物，縣官賞之縑五匹。射生戶，持縑歸。爲人除害固可賞，貪功趨利爾勿爲。弦弓毒矢無妄發，恐爾不識麒麟兒。
戲石唐山隱者 歐陽修
石唐仙室紫雲深，潁陽真人此算心。真人已去升寥廓，歲歲巖花自開落。我昔曾爲洛陽客，偶賂巖前坐盤石。四字丹書萬仞崖，神清之洞鎖樓臺。雲深路絕無人到，鸞鶴今應待我來。
送王汲宰藍田 歐陽修
喧喧動車馬，共出古都門。落日催行客，東風吹酒罇。樹摇秦甸綠，花入輞川繁。若遇西來旅，時應問故園。
徽安門曉望 歐陽修
都門收宿霧，佳氣鬰葱葱。曉日寒川上，青山白霧中。樓臺萬瓦合，車馬九衢通。恨乏登高賦，徒知京邑雄。
送孟都官知蜀州 歐陽修
名郎出粉闈，佳郡古關西。幾驛秦亭盡，千山蜀鳥啼。朱輪照耕野，綠芋覆秋畦。向闕應東望，雲深隴樹迷。
南征回京至界上驛先呈城中諸友 歐陽修
朝雲來少室，日暮向箕山。本以無心出，寧隨倦客還。春歸伊水綠，花晚洛橋閑。誰有餘罇酒，相期一解顔。
逸老亭 歐陽修
上相此忘榮，怡然物外情。池光開小幌，山翠入重城。野鳥窺華衮，春壺勞耦耕。枕前雙鴈沒，雨外一川晴。解組金龜重，調琴赤鯉驚。雖懷安石趣，豈不爲蒼生。
慶愛寺 歐陽修
都人布金地，紺宇巋然存。山氣蒸經閣，鍾聲出國門。老杉春自綠，古壁雨先昏。應有幽人屐，來留石蘚痕。
弔黄學士三首  其一 歐陽修
麗正讎書久，蘭臺約史成。迎親就江水，厭直出承明。世德無雙譽，詩豪第一評。風流今頓盡，響像憶平生。
弔黄學士三首  其二 歐陽修
沈約多清瘦，文園仍病痟。共疑天上召，更欲水邊招。金馬人相弔，長沙物易妖。秋風吹越樹，歸旐自飄飄。
弔黄學士三首  其三 歐陽修
自古蘭衰早，因令蕙歎深。書遺茂陵藁，病作越鄉吟。蒿里無春色，閩山蔽夕陰。空嗟埋玉樹，赍志永沉沉。
雨後獨行洛北 歐陽修
北闕望南山，明嵐雜紫煙。歸雲向嵩嶺，殘雨過伊川。樹繞芳隄外，橋橫落照前。依依半荒苑，行處獨聞蟬。
陪府中諸官遊城南 歐陽修
一雨郊圻迥，新秋榆棗繁。田荒溪溜入，禾熟雀聲喧。燒出空槎腹，人耕廢廟垣。閑追向城客，落日隱高原。
智蟾上人遊南岳 歐陽修
終日念雲壑，南歸心浩然。青山入楚路，白水望湖田。野渡惟浮鉢，山家少施錢。到時春尚早，收茗綠巖前。
送左殿丞入蜀 歐陽修
傳聞蜀道難，行客若登天。紫竹深無路，黄花忽見川。聞禽嗟異域，問俗訪耆年。欲識京都遠，惟應望日邊。
秋郊曉行 歐陽修
寒郊桑柘稀，秋色曉依依。野燒侵河斷，山鴉向日飛。行歌採樵去，荷鍤刈田歸。秫酒家家熟，相邀白竹扉。
被牒行縣因書所見呈寮友 歐陽修
周禮恤兇荒，軺車出四方。土龍朝祀雨，田火夜驅蝗。木落孤村迥，原高百草黄。亂鵶鳴古堞，寒雀聚空蒼。桑野人行饁，魚陂鳥下梁。晚煙茅店月，初日棗林霜。墐戶催寒候，叢祠禱歲穰。不妨行覽物，山水正蒼茫。
緱氏縣作 歐陽修
亭候徹郊畿，人家嶺坂西。青山臨古縣，綠竹繞寒溪。道上行收穗，桑間晚溉畦。東臯有深趣，便擬卜幽棲。
又行次作 歐陽修
秋色滿郊原，人行禾黍間。雉飛橫斷澗，燒響入空山。野水蒼煙起，平林夕鳥還。嵩嵐久不見，寒碧更孱顔。
送梅秀才歸宣城 歐陽修
從學方年少，還家罄橐金。久爲江北客，能作洛生吟。罷亞霜前稻，鉤輈竹上禽。歸帆何處落，應拂野梅林。
鞏縣陪祭獻懿二后回孝義橋道中作 歐陽修
落日漢陵道，初寒慘暮飆。遥看山口火，暗渡洛川橋。不見新園樹，空聞引葬簫。林鵶棲已定，猶此倦征鑣。
送謝學士歸闕 歐陽修
供帳拂朝煙，征鞍去莫攀。人醒風外酒，馬度雪中關。舊府誰同在，新年獨未還。遥應行路者，偏識綵衣斑。
河南王慰西齋 歐陽修
寒齋日蕭索，天外敞簷楹。竹雪晴猶覆，山窗夜自明。禽歸窺野客，雲去入重城。欲就陶潛飲，應須載酒行。
第主簿東齋 歐陽修
官舍掩寒扉，聊同隱者棲。溪流穿竹過，山鳥入城啼。賓主高談勝，心冥外物齊。惟應朝枕夢，長厭隔鄰雞。
留守相公禱雨九龍祠應時獲澍呈府中同寮 歐陽修
古木鬰沉沉，祠亭相衮臨。雷驅山外響，雲結日邊陰。霢霂來初合，依微勢稍深。土膏潛動脈，野氣欲成霖。隴上連雲色，田間擊壤音。明光應奏瑞，黄屋正焦心。帝邑三川美，離宮萬瓦森。廢溝鳴故苑，紅蘤發青林。南畝猶須勸，餘春尚可尋。應容後車客，時作洛生吟。
春日獨遊上林院後亭見櫻桃花奉寄希深聖俞仍酬遞中見寄之什 歐陽修
昔日尋春地，今來感歲華。人行已荒徑，花發半枯槎。高榭林端出，殘陽水外斜。聊持一罇酒，徙倚憶天涯。
獨至香山憶謝學士 歐陽修
伊水弄春沙，山臨水上斜。曾爲謝公客，徧入梵王家。陰澗初生草，春巖自落花。却尋題石處，歲月已堪嗟。
春晚同應之偶至普明寺小飲作 歐陽修
偶來林下逕，共酌竹間亭。積雨添方沼，殘花點綠萍。野陰侵席潤，芳氣襲人醒。禽鳥休驚顧，都忘兀爾形。
黄河八韻寄呈聖俞 歐陽修
河水激箭險，誰言航葦遊。堅冰馳馬渡，伏浪卷沙流。樹落新摧岸，湍驚忽改洲。鑿龍時退鯉，漲潦不分牛。萬里通槎漢，千帆下漕舟。怨歌今罷筑，故道失難求。灘急風逾響，川寒霧不收。詎能窮禹迹，空欲問張侯。
和應之同年兄秋日雨中登廣愛寺閣寄梅聖俞 歐陽修
經年都洛與君交，共許詩中思最豪。舊社更誰能擁鼻，新秋有客獨登高。徑蘭欲謝悲零露，籬菊空開乏凍醪。縱使河陽花滿縣，亦應留滯感潘毛。
晚過水北 歐陽修
寒川消積雪，凍浦漸通流。日暮人歸盡，沙禽上釣舟。
罷官西京回寄河南張主簿 歐陽修
歸客下三川，孤郵暫解鞍。鳥聲催暮急，山氣欲晴寒。已作愁霖詠，猶懷祖帳歡。更聞溪溜響，疑是石樓灘。
寄西京張法曹 歐陽修
幕府三年客，羣居幾日親。初分闕口路，猶見洛陽人。垅麥晴將秀，田花晚自介。向家行漸近，豈復倦征輪。
離彭婆值雨投臨汝驛回寄張九屯田司錄 歐陽修
投館野花邊，羸驂晚不前。山橋斷行路，溪雨漲春田。樹冷無棲鳥，村深起暮煙。洛陽山已盡，休更望伊川。
朱家曲 歐陽修
行人傍衰柳，路向古河窮。桑柘田疇美，漁商市井通。薪歌晚入浦，舟子夜乘風。旅舍孤煙外，天京王氣中。山川許國近，風俗楚鄉同。宿客雞鳴起，驅車猶更東。
行至椹澗作 歐陽修
霜後葉初鳴，羸驂遶澗行。川原人遠近，禾黍日晴明。病質驚殘歲，歸塗厭暮程。空林聚寒雀，疑已作春聲。
送謝希深學士北使 歐陽修
漢使入幽燕，風煙兩國間。山河持節遠，亭障出疆閑。征馬聞笳躍，雕弓向月彎。禦寒低便面，贈客解刀環。鼓角雲中壘，牛羊雪外山。穹廬鳴朔吹，凍酒發朱顔。寒草生侵磧，春榆綠滿關。應須鴈北嚮，方值使南還。
送賈推官赴絳州 歐陽修
白雲汾水上，人北鴈南飛。行李山川遠，風霜草木腓。郡齋賓榻掛，幕府羽書稀。最有題輿客，偏思玉麈揮。
送張如京知安肅軍 歐陽修
相逢舊從事，新命忽臨戎。界上山河壯，軍中彭角雄。朔風馳駿馬，塞雪射驚鴻。試取封侯印，何如筆硯功。
送威勝軍張判官 歐陽修
北地不知春，惟看榆葉新。岑牟多武士，玉麈重嘉賓。野燐驚行客，烽煙入遠塵。繫書沙上鴈，時寄日邊人。
送同年史褒之武功尉 歐陽修
久作遊邊客，常悲入塞笳。今茲一尉遠，猶困折腰嗟。白馬關中道，青天棧外家。過秦應弔古，惟有故山斜。
送祝熙載之東陽主簿 歐陽修
吳江通海浦，畫舸候潮歸。疊鼓山間響，高帆鳥外飛。孤城秋枕水，千室夜鳴機。試問還家客，遼東今是非。
鄭十一先輩赴四明幕 歐陽修
梁漢褒斜險，夫君畏遠遊。家臨越山下，帆入海潮頭。岸柳行稍盡，江蓴歸漸秋。故鄉看衣錦，寧羨李膺舟。
送丁元珍峽州判官 歐陽修
爲客久南方，西游更異鄉。江通蜀國遠，山閉楚祠荒。油幕無軍事，清猿斷客腸。惟應陪主諾，不費日飛觴。
送楚建中潁州法曹 歐陽修
冠蓋盛西京，當年相府榮。曾陪鹿鳴宴，徧識洛陽生。共歎長沙讁，空存許劭評。堪嗟桃李樹，何日見陰成。
送王尚恭隰州幕 歐陽修
去國初游宦，從軍苦寂寥。愁雲带城起，畫角向山飄。秋勁方馳馬，春寒正襲貂。遥知爲客恨，應賴酒盃消。
送王尚喆三原尉 歐陽修
初仕便西轅，驪駒兩佩環。山河識天府，風雨度函關。桑柘千疇富，人煙萬井閑。欲爲京洛詠，應苦簿書間。
送餘姚陳寺丞 歐陽修
銅墨佩腰間，中流望若仙。鳴蟬汴河柳，畫鷁越鄉船。下瀨逢江鴈，瞻氛落海鳶。山川仍客思，盡入隱侯篇。
送廖八下第歸衡山 歐陽修
曾作關中客，嘗窺百二疆。自言秦隴水，能斷楚人腸。失意倦京國，羈愁成鬢霜。何如伴征鴈，日日向衡陽。
夏侯彥濟武陟尉 歐陽修
風煙地接懷，井邑富田垓。河近聞冰坼，山高見雨來。官閑同小隱，酒美足銜盃。好去東籬菊，迎霜正欲開。
遠山 歐陽修
山色無還近，看山終日行。峯巒隨處改，行客不知名。
宋宣獻公挽詞三首  其一 歐陽修
望繫朝廷重，文推天下工。清名畏楊綰，故事問胡公。物議垂爲相，風流頓已窮。仁言博哉利，獻替有遺忠。
宋宣獻公挽詞三首  其二 歐陽修
識度推明哲，風猷藹縉紳。何言止中壽，遂不秉洪鈞。翰墨時爭寶，詞章晚愈新。哭哀文伯母，悲感路傍人。
宋宣獻公挽詞三首  其三 歐陽修
結髮逢明主，馳聲著兩朝。奠楹先有夢，升屋豈能招。贈服三公衮，兼榮七葉貂。春風笳鼓咽，松栢助蕭蕭。
初出真州泛大江作 歐陽修
孤舟日日去無窮，行色蒼茫杳靄中。山浦轉帆迷向背，夜江看斗辨西東。滮田漸下雲間鴈，霜日初丹水上楓。蓴菜鱸魚方有味，遠來猶喜及秋風。
江行贈鴈 歐陽修
雲間征鴈水間棲，矰繳方多羽翼微。歲晚江湖同是客，莫辭伴我更南飛。
松門 歐陽修
島嶼松門數里長，懸崖對起碧峯雙。可憐勝境當窮塞，翻使留人戀此邦。亂石驚灘喧醉枕，淺沙明月入船窗。因遊始覺南來遠，行盡荆江見蜀江。
下牢津 歐陽修
依依下牢口，古戍鬰嵯峨。入峽江漸曲，轉灘山更多。白沙飛白鳥，青障合青蘿。遷客初經此，愁詞作楚歌。
龍溪 歐陽修
潺潺出亂峯，演漾綠蘿風。淺瀨寒難涉，危槎路不通。朝雲起潭側，飛雨徧江中。更欲尋源去，山深不可窮。
勞停驛 歐陽修
孤舟轉山曲，豁爾見平川。樹杪帆初落，峯頭月正圓。荒煙幾家聚，瘦野一刀田。行客愁明發，驚灘鳥道前。
黄溪夜泊 歐陽修
楚人自古登臨恨，暫到愁腸已九回。萬樹蒼煙三峽暗，滿川明月一猿哀。非鄉況復驚殘歲，慰客偏宜把酒盃。行見江山且吟詠，不因遷謫豈能來。
望州坡 歐陽修
聞說夷陵人爲愁，共言遷客不堪遊。崎嶇幾日山行倦，却喜坡頭見峽州。
初至夷陵答蘇子美見寄 歐陽修
三峽倚岧嶢，同遷地最遥。物華雖可愛，鄉思獨無聊。江水流青嶂，猿聲在碧霄。野篁抽夏笋，叢橘長春條。未臘梅先發，經霜葉不凋。江雲愁蔽日，山霧晦連朝。斫谷爭收漆，梯林鬭摘椒。巴賨船賈集，蠻市酒旗招。時節同荆俗，民風載楚謠。俚歌成調笑，摖鬼聚喧囂。得罪宜投裔，包羞分折腰。光陰催晏歲，牢落慘驚飆。白髮新年出，朱顔異域銷。縣樓朝見虎，官舍夜聞鴞。寄信無秋鴈，思歸望斗杓。須知千里夢，長繞洛川橋。
冬後三日陪丁元珍遊東山寺 歐陽修
幕府文書日已稀，清罇歲晏喜相携。寒山带郭穿松路，瘦馬尋春踏雪泥。翠蘚蒼崖森古木，綠蘿盤石暗深溪。爲貪賞物來猶早，迎臘梅花吐未齊。
送前巫山宰吳殿丞 歐陽修
俊域當年仰下風，天涯今日一罇同。高文落筆妙天下，清論揮犀服坐中。江上掛帆明月峽，雲間謁帝紫微宮。山城寂寞少嘉客，喜見瓊枝慰病翁。
龍興寺小飲呈表臣元珍 歐陽修
平日相從樂會文，博梟壺馬占朋分。罰籌多似昆陽矢，酒令嚴於細柳軍。蔽日雪雲猶靉靆，欲晴花氣漸氛氳。一罇萬事皆毫末，蜾蠃螟蛉豈足云。
縣舍不種花惟載楠木冬青茶竹之類因戲書七言四韻 歐陽修
結綬當年仕兩京，自憐年少體猶輕。伊川洛浦尋芳徧，魏紫姚黄照眼明。客思病來生白髮，山城春至少紅英。芳叢密葉聊須種，猶得蕭蕭聽雨聲。
至喜堂新開北軒手植楠木兩株走筆呈元珍表臣 歐陽修
爲憐碧砌宜佳樹，自斸蒼苔選綠叢。不向芳菲趁開落，直須霜雪見青葱。披條泫轉清晨露，響葉蕭騷半夜風。時掃濃陰北窗下，一枰閑且伴衰弱。
戲答元珍 歐陽修
春風疑不到天涯，二月山城未見花。殘雪壓枝猶有橘，凍雷驚筍欲抽芽。夜聞歸鴈生鄉思，病入新年感物華。曾是洛陽花下客，野芳雖晚不須嗟。
初晴獨遊東山寺五言六韻 歐陽修
日暖東山去，松門數里斜。山林隱者趣，鍾鼓梵王家。地僻遲春節，風晴變物華。雲光漸容與，鳥哢已交加。冰下泉初動，煙中茗未芽。自憐多病客，來探欲開花。
夷陵歲暮書事呈元珍表臣 歐陽修
蕭條雞犬亂山中，時節崢嶸忽已窮。遊女髻鬟風俗古，野巫歌舞歲年豐。平時都邑今爲陋，敵國江山昔最雄。荆楚先賢多勝迹，不辭携酒問鄰翁。
夷陵書事寄謝三舍人 歐陽修
春秋楚國西偏境，陸羽茶經第一州。紫籜青林長蔽日，綠叢紅橘最宜秋。道塗處險人多負，邑屋臨江俗善泅。臘市漁鹽朝暫合，淫祠簫鼓歲無休。風鳴燒入空城響，雨惡江崩斷岸流。月出行歌聞調笑，花開啼鳥亂鉤輈。黄牛峽口經新歲，白玉京中夢舊遊。曾是洛陽花下客，欲誇風物向君羞。
戲贈丁判官 歐陽修
西陵江口折寒梅，爭勸行人把一盃。須信春風無遠近，維舟處處有花開。
寄梅聖俞 歐陽修
青山四顧亂無涯，雞犬蕭條數百家。楚俗歲時多雜鬼，蠻鄉言語不通華。繞城江急舟難泊，當縣山高日易斜。擊鼓踏歌成夜市，邀龜卜雨趁燒畬。叢林白晝飛妖鳥，庭砌非時見異花。惟有山川爲勝絕，寄人堪作畫圖誇。
離峽州後回寄元珍表臣 歐陽修
經年遷謫厭荆蠻，惟有江山興未闌。醉裏人歸青草渡，夢中船下武牙灘。野花零落風前亂，飛雨蕭條江上寒。荻笋時魚方有味，恨無佳客共盃盤。
再至西都 歐陽修
伊川不到十年間，魚鳥今應怪我還。浪得浮名銷壯節，羞將白髮見青山。野花向客開如笑，芳草留人意自閑。却到謝公題壁處，向風清淚獨潺潺。
過錢文僖公白蓮莊 歐陽修
城南車馬地，行客過徘徊。野水寒猶入，餘花晚自開。命賓曾授簡，開府最多才。今日西州路，何人更獨來。
謝公挽詞三首  其一 歐陽修
始見行春旆，俄聞引葬簫。笑言猶在耳，魂魄遂難招。天象奎星暗，辭林玉樹凋。朔風吹霰雪，銘旐共飄飄。
謝公挽詞三首  其二 歐陽修
前日賓齋宴，今晨奠柩觴。死生公自達，存沒世徒傷。舊國難歸葬，餘貲不給喪。平生公輔志，所得在文章。
謝公挽詞三首  其三 歐陽修
樂事與良辰，平生愛洛濱。皇臺一閉夜，蒿里不知春。翰墨猶新澤，圖書已素塵。堪憐寢門哭，猶有舊時賓。
愁牛嶺 歐陽修
邦人盡說畏愁牛，不獨牛愁我亦愁。終日下山行百轉，却從山脚望山頭。
寄子山待制二絕  其一 歐陽修
留滯西山獨可嗟，殘春過盡始還家。落花縱有那堪醉，何況歸時無落花。
寄子山待制二絕  其二 歐陽修
聞君屢醉賞紅英，落盡殘花酒未醒。嗟我落花無分看，莫嫌狼藉掃中庭。
寄秦州田元均 歐陽修
由來邊將用儒臣，坐以威名撫漢軍。萬馬不嘶聽號令，諸蕃無事著耕耘。夢回夜帳聞羌笛，詩就高樓對隴雲。莫忘鎮陽遺愛在，北潭桃李正氛氳。
送沈待制陜西都運 歐陽修
幾歲瘡痍近息兵，經營方喜得時英。從來漢粟勞飛輓，當使秦人自戰耕。道左旌旗諸將列，馬前弓劒六蕃迎。知君材力多閑暇，剩聽陽關醉後聲。
欒城遇風效韓孟聯句體 歐陽修
歲暮氛霾惡，冬餘氣候爭。吹噓回暖律，號令發新正。遠響來猶漸，狂奔勢益橫。頹城鏖戰鼓，掠野過陰兵。掃蕩無餘靄，顛摧鮮立莖。五山摇岌嶪，九鼎沸煎烹。玉石焚岡裂，波濤卷海傾。遥聽午合市，爭呼夜驚營。慘極雲無色，陰窮火自生。電鞭時砉劃，雷軸助喧轟。孔竅千聲出，陰幽百怪呈。狐妖憑莽蒼，鬼焰走青熒。奮怒神增悚，中休耳暫清。胡兵占月暈，江客候鼉鳴。飄葉千艘失，飛空萬瓦輕。獵豪添馬健，舶穩想帆征。畏壓頻移席，陰祈屢整纓。凍消初醒蟄，枯活欲抽萌。病體愁山館，春寒賴酒鐺。雞號天地白，登垅看晴明。
過中渡二首  其一 歐陽修
中渡橋邊十里堤，寒蟬落盡柳條衰。年年塞下春風晚，誰見輕黄弄色時。
過中渡二首  其二 歐陽修
得歸還自歎淹留，中渡橋邊柳拂頭。記得來時橋上過，斷冰殘雪滿河流。
自河北貶滁州初入汴河聞鴈 歐陽修
陽城淀裏新來鴈，趁伴南飛逐越船。野岸柳黄霜正白，五更驚破客愁眠。
自勉 歐陽修
引水澆花不厭勤，便須已有鎮陽春。官居處處如郵傳，誰得三年作主人。
席上送劉都官 歐陽修
都城車馬日喧喧，雖有離歌不慘顔。豈似客亭臨野岸，暫留罇酒對青山。天街樹綠騰歸騎，玉殿霜清綴曉班。莫忘西亭曾醉處，月明風溜響潺潺。
寄劉都官 歐陽修
別後山光寒更綠，秋深酒美色仍清。繞亭黄菊同君種，獨對殘芳醉不成。
書王元之畫像側 歐陽修
偶然來繼前賢迹，信矣皆如昔日言。諸縣豐登少公事，一家飽暖荷君恩。想公風采常如在，顧我文章不足論。名姓已光青史上，壁間容貌任塵昏。
送京西提刑趙學士 歐陽修
題輿嘗屈佐留京，攬轡今行按屬城。楚館尚看淮月色，嵩雲應虎過關迎。春寒酒力風中醒，日暖梅香雪後清。野俗經年留惠愛，莫辭臨別醉冠傾。
寄題宜城縣射亭 歐陽修
作邑三年事事勤，宜城風物自君新。已能爲政留遺愛，何必栽花遺後人。藹若芝蘭芳可襲，溫如金玉粹而純。友朋欣慕自如此，何況斯民父母親。
豐樂亭遊春三首  其一 歐陽修
綠樹交加山鳥啼，晴風蕩落花飛。鳥歌花舞太守醉，明日酒醒春已歸。
豐樂亭遊春三首  其二 歐陽修
春雲淡淡日輝輝，草惹行襟絮拂衣。行到亭西逢太守，籃輿酩酊插花歸。
豐樂亭遊春三首  其三 歐陽修
紅樹青山日欲斜，長郊草色綠無涯。遊人不管春將老，來往亭前踏落花。
謝判官幽谷種花 歐陽修
淺深紅日宜相間，先後仍須次第栽。我欲四時携酒去，莫教一日不花開。
畫眉鳥 歐陽修
百囀千聲隨意移，山花紅紫樹高低。始知鎖向金籠聽，不及林間自在啼。
懷嵩樓新開南軒與郡僚小飲 歐陽修
繞郭雲煙匝幾重，昔人曾此感懷嵩。霜林落後山爭出，野菊開時酒正濃。解带西風飄畫角，倚欄斜日照青松。會須乘醉携嘉客，踏雪來看羣玉峯。
送張生 歐陽修
一別相逢十七百，頹顔衰髮互相詢。江湖我再爲遷客，道路君猶困旅人。老驥骨奇心尚壯，青松歲久色逾新。山城寂寞難爲禮，濁酒無辭舉爵頻。
田家 歐陽修
綠桑高下映平川，賽罷田神笑語喧。林外鳴鳩春雨歇，屋頭初日杏花繁。
別滁 歐陽修
花光濃爛柳輕明，酌酒花前送我行。我亦且如常日醉，莫教絃管作離聲。
答謝判官獨遊幽谷見寄 歐陽修
聞道西亭偶獨登，悵然懷我未忘情。新花自向遊人笑，啼鳥猶爲舊日聲。因拂醉題詩句在，應憐手種樹陰成。須知別後無由到，莫厭頻携野客行。